title: China Aerospace Corporation

text: Sen tuotteisiin kuuluvat ohjukset, satelliitit ja kantoraketit ja monet muut ilmailu- ja avaruusteollisuuden tuotteet. Muita tuotteita ovat elektroniikka, kemikaalit, tietoliikennelaitteet, ajoneuvot, lääkkeet ja ympäristönsuojelun laitteet.


title: China Aerospace Corporation

text: China Aerospace Corporation (brittiläisissä lähteissä siitä käytetään lyhennettä CASC) on kehittänyt Kiinan Pitkä Marssi-kantoraketin. Kehitys tehtiin sen omistamissa yrityksissä, jotka olivat: China Academy of Launch Vehicle Technology (CALT) ja Shanghai Academy of Spaceflight Technology (SAST). Satelliittien ja miehitettyjen lentojen kohdalla tilanne on samanlainen: China Aerospace Corporation tai sen omistamat yhtiöt toteuttavat ne.


title: China Aerospace Corporation

text: Yhtiön pääjohtaja on Zhang Qingwei ja toimitusjohtaja Liheng Wang.


title: China Aerospace Corporation

text: Heinäkuussa 1999 China Aerospace Corporation jaettiin kahtia


title: China Aerospace Corporation

text:
CASC-yhtymässä on seitsemän tutkimusinsituuttia:
CASC-yhtymään kuuluu seuraavat tutkimus- ja tuotantokeskukset


title: Kiffen

text: Kiffen (Kronohagens Idrottsförening eli KIF) on helsinkiläinen urheiluseura, jonka lajeja ovat nykyisin jalkapallo, käsipallo, keilailu ja futsal. Jalkapallossa ja käsipallossa se on yksi Suomen menestyneimmistä seuroista. Kiffen on perustettu 27. syyskuuta 1908 Kruununhaassa nimellä Kronohagens Idrottsförbund, joka seuraavana vuonna muuttui muotoon Kronohagens Idrottsförening (KIF). Vuonna 1976 seuran kutsumanimi Kiffen tuli sen viralliseksi nimeksi.


title: Kiffen

text: Seura on saavuttanut myös kolme jääkiekon Suomen-mestaruutta ja voittanut yleisurheilussa Kalevan maljan. Kiffen osallistui myös pesäpallon Suomen-mestaruuskilpailuihin 1928–1929. Seuran pesäpalloperinteitä jatkamaan perustettiin lajin erikoisseura Bobollsklubb. Seuran muita lajeja ovat olleet jääkiekko, jääpallo, ammunta, nyrkkeily, yleisurheilu ja pyöräily.Wallén & al.: s. 166–169.


title: Kiffen

text: Alkuperäinen KIF eli Kronohagens Idrottsförening toimii seuran kattojärjestönä. Jalkapallo-, käsipallo- ja keilailujaostot toimivat kukin omina yhdistyksinään. Lisäksi sillä on tukiyhdistys KIF’s Garantiförening.


title: Kiffen

text: Jalkapallossa Kiffen luetaan yhdeksi Helsingin ”neljästä suuresta” yhdessä HJK:n, HIFK:n ja HPS:n kanssa. Kiffenin jalkapallotoiminta on vuodesta 1996 eriytetty Football Club Kiffen 08:aan. Kiffenin jalkapalloilijat tunnetaan lempinimellä Mustat Hurmurit, joka on peräisin 1930-luvulla käyttöön otetun pelipaidan mustasta väristä.


title: Kiffen

text: Seuran suurimmat menestyksen vuodet sijoittuvat Venäjän vallan aikaan, jolloin laji oli Suomessa vielä uusi. Tukholman olympialaisissa vuonna 1912 Kiffenin Ragnar Wickström ja Lars Schybergson kuuluivat Suomen jalkapallojoukkueeseen. Vielä 1950- ja 1960-luvuilla seura taisteli monena kautena maan kärkikaartissa. Toistaiseksi viimeisin Suomen mestaruus tuli vuonna 1955. Vuonna 1964 seura putosi SM-sarjasta Suomen sarjaan, ja tästä alkoi pitkä taaperrus, kunnes vuonna 1976 Kiffen nousi vielä mestaruussarjaan, mutta putosi sieltä vuonna 1978. Seuran viimeisimmän mestaruussarjavisiitin aikana joukkueessa pelasi lahjakas joukko tunnettuja pelimiehiä kuten Erkki Alaja, Juha Dahllund, Kai Haaskivi, Atik Ismail ja Reima Kokko. Jalkapallotilastoissa Kiffen pitää edelleen kyseenalaista kärkipaikkaa mestaruussarjan suurimmissa kotitappioissa. 25. syyskuuta 1932 Kiffen hävisi kotonaan Vaasan Palloseuralle maalein 0–9. 32 kautta myöhemmin 21. heinäkuuta 1964 Kiffen hävisi Pallokentällä samoin numeroin Valkeakosken Hakalle. Kiffenin kanssa häpeän jakaa – tosin vain yhdellä kiinnityksellä – Kotkan Reipas, joka hävisi Ilves-Kissoille 1–10 vuonna 1957.


title: Kiffen

text: Kaudella 2017 Kiffenin edustusjoukkue pelaa Kakkosessa. Seuralla on myös kakkos-, kolmos- ja ikämiesjoukkueet.


title: Kiffen

text: Naisissa Kiffenin joukkue pääsi karsinnasta mestaruussarjaan vuonna 1980. Joukkue luopui sarjapaikastaan vapaaehtoisesti kauden 1989 jälkeen.


title: Kiffen

text: Käsipallo tuli Kiffenin lajivalikoimaan vuonna 1942. Nykyisin seuran käsipallotoiminnasta vastaa taustayhtiö HC Kiffen 1908 ry. Seuran puheenjohtaja on Tomi Piiparinen. Käsipallossa Kiffen pelasi miesten SM-sarjassa yhtämittaisesti vuodesta 1969 vuoteen 2003, jolloin seura vapaaehtoisesta luopui sarjapaikastaan. Seuran kulta-aikaa olivat 1970–1980-luvut, jolloin Kiffen oli SM-mitaleilla yhteensä kymmenen kertaa. Kiffeniläisistä eniten miesten maaotteluita ovat pelanneet Markku Mäkinen ja Mikko Koskue. Naisten sarjassa menestystä tuli sekä 1980- että 1990-lukujen alussa, ja SM-mitaleita naisille kertyi yhteensä seitsemän. Tällä hetkellä Kiffen keskittyy junioritoimintaan.


title: Kiffen

text: Kiffen on saavuttanut jääpallossa viisi SM-hopeaa. Jokaisella kerralla mestaruus on mennyt Viipurin Susille. Cup-muotoisessa SM-kilpailussa Kiffen ylsi loppuotteluun vuonna 1917, mutta hävisi sen Susille maalein 2–11. Seuraavan kerran Kiffen oli finaalissa 1922, mutta Sudet oli jälleen vahvempi maalein 3–1. Kiffen selvisi SM-loppuotteluun vielä vuosina 1926 ja 1930, mutta Sudet voitti nämä ottelut loppulukemin 2–1 ja 4–2. Kiffen ylsi SM-sarjassa 1932 jaetulle ensimmäiselle sijalle seitsemällä sarjapisteellä, mutta hävisi uusintaottelun mestaruudesta ja jäi hopealle.


title: Kiffen

text: Alkuperäinen KIF eli Kronohagens Idrottsförening toimii seuran kattojärjestönä ja jalkapallo-, käsipallo- ja keilailujaostot omina yhdistyksinään.Wallén & al.: s. 6. Lisäksi seuralla on tukiyhdistys KIF’s Garantiförening.


title: Kiffen

text: Miehet


title: Kiffen

text: Naiset


title: Polenta

text: Polenta on ruokalaji, joka valmistetaan puuron tapaan keittämällä. Sen raaka-aineina käytetään usein karkeaksi jauhettua viljaa, kuten maissia tai tattaria, tai vaikkapa perunaa. Rakenteeltaan se voi olla puuromaisen löysää tai veitsellä leikattavaa vanukkaan kaltaista kiinteää massaa. Se voidaan keittää veteen tai maitoon.


title: Polenta

text: Polentaa syödään mm. Pohjois-Italiassa aterian lisukkeena samaan tapaan kuin perunaa, risottoa tai perunamuusia. Polenta on toisinaan myös aterian pääosassa, jolloin sen sekaan voidaan sekoittaa muita ruoka-aineita, kuten juustoa tai makkaraa. Keitetystä polentasta voi muovata palloja tai puikuloita, jotka paistetaan rapeaksi voissa tai oliiviöljyssä.


title: Polenta

text: Polentaa on syöty Italiassa jo Rooman vallan aikana.


title: Polenta

text: Polentajauhoja käytetään paistettavien ruokien leivittämiseen korppujauhojen tapaan.


title: Polenta

text: Eteläitalialaiset käyttävät joskus pohjoisitalialaisista halventavassa mielessä sanaa "polentone" tai "pulentun", joka tarkoittaa polentan syöjää.


title: Polenta

text: Yhdysvaltojen etelävaltioissa vastaavanlainen maissipuuro tunnetaan nimellä grits.


title: Suomen sosiaali- ja terveysministeri

text: Sosiaali- ja terveysministeri on sosiaali- ja terveysministeriötä johtava ministeri. Ministeriössä on lisäksi peruspalveluministerin salkku.


title: Suomen sosiaali- ja terveysministeri

text: Suomen sosiaali- ja terveysministeri Sipilän hallituksessa on Pirkko Mattila.


title: Etelä-Afrikan randi

text: Randi (ZAR) on Etelä-Afrikan valuutta, jonka nimi tulee "Witwatersrandin" () vuorijonosta, joka on maan kultavarojen merkittävin keskittymä, jolla muun muassa Johannesburgin kaupunki sijaitsee. Randi otettiin käyttöön vuonna 1961 Etelä-Afrikan tasavallan valuutaksi.


title: Etelä-Afrikan randi

text: Randi on viimeisen kymmenen vuoden aikana menettänyt lähes puolet arvostaan suuriin valuuttoihin verrattuna, vaikka rahan arvoa pyrittiin ylläpitämään korkeilla koroilla. Valuutan arvon heikkenemisen syyksi on epäilty kansainvälisten valuuttakeinottelijoiden toimintaa ja joidenkin markkina-analyytikkojen mukaan valuutta on 15–20 % aliarvostettu. Alhainen randin arvo on auttanut maan turismi- ja kaivosteollisuutta. Vuonna 2016 yhdellä eurolla sai 17 randia ja Yhdysvaltain dollarilla 15.30


title: Mariella Lindén

text: Mariella Lindén (s. 1950) on suomalainen kulttuurityöntekijä ja feministiaktiivi. Lindén on kirjoittanut useita kirjoja ja lukuisia artikkeleita erilaisista aiheista sekä ohjannut lyhytfilmejä. Hän on ollut kiinnostunut feminismin ohella esimerkiksi saduista, merenkulusta ja saaristolaiselämästä.


title: Pik Botha

text: Roelof Frederik "Pik" Botha (27. huhtikuuta 1932 Rustenburg, Transvaalin provinssi – 12. lokakuuta 2018 Pretoria, Etelä-Afrikka) oli eteläafrikkalainen poliitikko, joka toimi apartheidin viimeisinä vuosina maansa ulkoministerinä ja Kansallisen yhtenäisyyden hallituksessa vuosina 1994–1996 energia- ja mineraaliasiain ministerinä. Pik Bothan katsottiin kuuluvan Kansallispuolueen liberaaliin "verligtes"-ryhmittymään (). Frederik de Klerkin lähdettyä kansallisen yhtenäisyyden hallituksesta vuonna 1996 Botha lopetti aktiivisen poliittisen uransa. Vuonna 2000 hän liittyi ANC:hen ja antoi tukensa presidentti Thabo Mbekille.


title: Psyklop

text: Psyklop on Marvel-kustantamon luoma superroisto. Hahmo esiintyi ensimmäisen kerran amerikkalaisen "Avengers"-lehden numerossa 88 (1971) ja olennon loivat Harlan Ellison, Roy Thomas, Sal Buscema sekä Jim Mooney. Psyklop on pääasiallisesti Hulkin ja Kostajien vastustaja.


title: Psyklop

text: Suomessa Psyklop esiintyi ensimmäisen kerran tarinassa "Psyklop" joka esitettiin "Vihreä Mies Hulk"-lehden numerossa 5/83.


title: Psyklop

text: Psyklop on luultavasti hyönteismäisen rodun edustaja, joka kansoitti maapalloa kauan ennen ihmiskunnan syntyä. Lopulta olentojen palvomat Pimeät Jumalat pitkästyivät rotuun ja vaivuttivat heidät kaikki horrokseen. Rotu nukkui tuhansia vuosia kunnes Pimeät Jumalat herättivät heistä yhden, Psyklopin. Jumalat määräsivät Psyklopin etsimään heille rajoittamattoman energian lähteen ja vastalahjaksi Jumalat palauttaisivat koko rodun uudelleen henkiin hallitsemaan Maata.


title: Psyklop

text: Toteuttaakseen herrojensa tahdon Psyklop oprganisoi voodookultin lähelle New Orleansia ja huomasi silloin Hulkin, väkivahvan olennon. Psyklop tajusi Hulkin olevan Pimeiden Jumalien vaatima loputon energianlähde ja niin olento sieppasi Hulkin Herra Fantastisen ja armeijan tutkimuslaitoksesta omaan maanalaiseen päämajaansa. Samalla Kostajat olivat löytämäisillään Psyklopin tukikohdan, mutta valtava Lemurialaista alkuperää oleva etana viivytti Kostajia ratkaisevasti.


title: Psyklop

text: Lopulta Thor iski olennon maihin ja Kostajat syöksyivät Psyklopin päämajaan, jossa olento oli juuri kutistamassa Hulkia tutkimuksiaan varten. Kostajien väliintulo sekoitti Psyklopin ja Hulk ehti kadota Mikrokosmoksen syövereihin. Raivostunut Psyklop siirsi Kostajat muistinsa menettäneinä pois päämajastaan ja ryhtyi etsimään Hulkia. Psyklop löysikin onnellisen Hulkin K'Ain planeetalta kauniin prinsessa Jarellan seurasta.


title: Psyklop

text: Suurennettu Hulk hyökkäsi kiukuissaan olennon kimppuun ja tuhosi Psyklopin laitteet. Vimmastuneena Psyklopin epäonnistumisesta Pimeät Jumalat tempasivat hänet omaan synkkään ulottuvuuteensa. .


title: Psyklop

text: Rangaistukseksi epäonnistumisestaan Psyklop joutui K'Ain maailmaan. Siellä hän tieteellisellä neroudellaan pakotti planeetan asukkaat palvomaan itseään, mutta uudelleen kutistettu Hulk nujersi Psyklopin jonka silmäsäteet olivat hyödyttömiä äärimmilleen raivostunutta Hulkia vastaan. Hulk murskasi voimillaan Psyklopin omistaman Esanssiuurnan, jolloin Psyklopin sinne keräämät kuolleet sielut vapautuivat ja tuhosivat Psyklopin jättäen jäljelle vain tuhkaa.


title: Psyklop

text: Psyklop on yliluonnollisen voimakas. Hän kykenee nostamaan noin 25 tonnia ja hänellä on myös yli-inhimillinen nopeus, kestävyys, refleksit ja notkeus. Psyklop on kuitenkin keskivertotaistelija normaalissa käsikähmässä, eikä hänellä ole mitään erityisiä tekniikoita. Psyklopia auttaa kuitenkin hänen ruumiinrakenteensa, joka on erittäin joustava olennon tuplanivelien vuoksi (Psyklop siis ilmeisesti omaa selkärangan - toisin kuin "Vihreä Mies Hulkissa" väitettiin).


title: Psyklop

text: Psyklopin suurin voima on kuitenkin hänen hypnoottiset voimansa, jotka manifestoituvat hänen silmäsäteissään. Säteiden avulla hän voi pakottaa uhrinsa toteuttamaan tahtonsa ja muuntamaan tämän todellisuudentajua. Psyklop on keksijänero ja hänellä on tiedot rotunsa kehittyneestä tekniikasta sekä jonkin verran tietoa magian saralla.


title: Psyklop

text: Hänellä on valtaisa määrä korkealle kehittynyttä teknologiaa, mukaan lukien käsikäyttöisiä sädeaseita, jotka kykenevät lyömään jopa Hulkin maahan tai sekoittamaan toisen olennon keskushermoston, teleportteja, muistintyhjennyskoneen ja niin edelleen. Psyklopilla on myös laite, jolla uhrin kykenee kutistamaan mikroskooppisen pieneksi, aina toiseen ulottuvuuteen, Mikrokosmokseen asti.


title: Psyklop

text: Psyklopin tiedetään käyttäneen apunaan myös Lemurialaista alkuperää olevia etanaolentoja, jättirobotteja, planeetoille soveltuvia skannereita, poran, jolla kykenee aiheuttamaan planeetanlaajuisia maanjäristyksiä ja nk. Esanssiuurnan, johon voi varastoida toisen olennon elämänenergian.


title: Sukkamieli

text: Sukkamieli oli varhaisen kalevalaisen runouden kerääjän Kristfrid Gananderin mukaan suomalainen rakkauden jumalatar tai haltijatar. Eino Leino on tehnyt sukkamielestä runon, jossa tämä on ihastuttava neito, joka tulee metsässä vastaan. Sukkamielestä kansanperinteessä ei kuitenkaan ole muita tietoja kuin yksi Lencqvistin ja Gananderin julkaisema nelisäkeinen runo. Suomen kansan vanhat runot -teoksen mukaan Ganander ei tohtinut siteerata aitoja seksuaalisesti suorapuheisia lemmennostatusrunoja kuin muutaman säkeen verran, ja runo Sukkamielestä onkin oppitekoista pseudomytologiaa.


title: Sukkamieli

text: Kalevalan vuoden 1888 englanninnoksen esipuheessa lainataan M. A. Castrénia, jonka mukaan Sukkamieli on saanut nimensä siitä, että sukat olivat pehmeitä ja helliä asioita samaan tapaan kuin rakkauteen liittyvät tunteet. Esipuhe jatkaa, että tämä käsitys rakkaudesta ja siten myös Sukkamieli on moderni, ja muinaiset ihmiset kokivat rakkauden enemmänkin vaaralliseksi lumoukseksi, joka hallitsi ihmisiä tai vei heiltä järjen. Esipuheen mukaan muinaisempi suomalainen rakkauden jumala oli Lempo, joka yhdistettiin pahuuteen.


title: Sofien valinta

text: Sofien valinta ("Sophie’s Choice") on vuonna 1982 ensi-iltansa saanut Alan J. Pakulan ohjaama ja käsikirjoittama yhdysvaltalainen draamaelokuva. Se perustuu William Styronin samannimiseen romaaniin vuodelta 1979. "Sofien valinta" kertoo tarinan kauniista puolalaisesta maahanmuuttajasta Sofiesta ja tämän kiihkeästa rakastajasta, joka elää Brooklynissä nuoren kirjailijan kanssa. Elokuvan pääosissa ovat Meryl Streep, Kevin Kline ja Peter MacNicol.


title: Sofien valinta

text: Meryl Streep palkittiin roolisuorituksestaan sekä parhaan naispääosan Oscarilla että Golden Globella. Elokuva sai lisäksi neljä Oscar-ehdokkuutta, kaksi Golden Globe -ehdokkuutta ja kaksi Bafta-ehdokkuutta.


title: Sofien valinta

text: William Styron kirjoitti romaania harkiten Ursula Andressia Sophien rooliin. Luettuaan elokuvan käsikirjoituksen Meryl Streep päätti saada Sophien roolin ja aneli sitä polvillaan maassa Alan J. Pakulalta. Saatuaan roolin Streep opetteli roolia varten puolan ja saksan aksentin sekä puhumaan puolaa.


title: Sofien valinta

text: Elokuva on saanut kehuja kriitikoilta. Arvosteluja keräävän Rotten Tomatoes -sivuston mukaan 79 prosenttia kriitikoista on antanut elokuvalle myönteisen arvosanan keskiarvolla 7/10. Tulos perustuu 28 arvioon. Metacriticissä elokuvalla on 68 pistettä 100:sta.


title: Sofien valinta

text: Premiere Magazinen listasi Streepin Sophie Zawistowskin roolisuorituksen 100 kaikkien aikojen parasta roolisuoritusta -listalla kolmanneksi.


title: Sofien valinta

text: Suomessa aikalaisarviot "Sofien valinnasta" olivat melko nihkeitä. Kymmenestä suomalaisesta ensi-iltakriitikosta yksi antoi sille täydet neljä tähteä, kaksi kolme tähteä, yksi kaksi tähteä ja neljä yhden tähden. Keskiarvoksi tuli "Projektio"-lehden laskukaavalla 1,78 tähteä neljästä."Video-oppaassa" vuodelta 1994 Asko Alanen sanoo elokuvan tarjoavan ”takaumien rikkomaa ja muutenkin rasittavan teennäistä tunnekuohua”. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Aarne Arvonen

text: Aarne Armas Arvonen (4. elokuuta 1897 Helsinki – 1. tammikuuta 2009 Järvenpää) oli suomalainen puuseppä, joka kuollessaan oli viimeinen elossa ollut 1800-luvulla syntynyt suomalainen. Hän oli 111 vuoden iässä kuollessaan myös Suomen vanhin ihminen, Euroopan kolmanneksi vanhin mies ja koko maailman seitsemänneksi vanhin mies. Lisäksi Arvonen muistetaan viimeisenä elossa olleena Suomen sisällissodan taisteluihin osallistuneena veteraanina sekä viimeisenä punakaartilaisena. Suurelle yleisölle hän tuli tunnetuksi esiinnyttyään useita kertoja julkisuudessa 100 vuotta täytettyään.


title: Aarne Arvonen

text: Helsingissä nelilapsisen perheen esikoisena syntyneen Aarne Arvosen vanhemmat olivat Heikki Arvonen ja Amanda ”Mandi” Salminen (s. 1872). Hänen syntymäkotinsa sijaitsi Kallion kaupunginosassa Eläintarhantiellä. Heikki Arvonen oli Porista kotoisin ollut päätoimittaja ja ammattiyhdistysmies, jonka isä puolestaan oli saksalainen merimies Heinrich August Hilpert ja äiti porilainen Maria Josefina Arvelin. Aarne Arvosen lapsuusvuosina perhe muutti useita kertoja paikkakunnalta toiselle. He asuivat lyhyen aikaa Turussa, ennen kuin Heikki Arvonen vuosina 1906–1911 työskenteli sosialidemokraattisten sanomalehtien toimittajana Hämeenlinnassa, Kuopiossa ja Lappeenrannassa. Kansakoulun lisäksi Aarne ehti vuosina 1908–1909 käymään yhden lukuvuoden verran Kuopion klassillista lyseota. Arvosen äiti Mandi Salminen kuoli 39-vuotiaana helmikuussa 1912 synnyttäessään perheen neljättä lasta. Arvoset asuivat tuolloin Helsingin Huopalahdessa. Leskeksi jäänyt Heikki Arvonen avioitui pian Elsa Pylvänäisen kanssa ja he saivat myöhemmin kaksi tytärtä.


title: Aarne Arvonen

text: Aarne ei isän uuden avioliiton jälkeen enää viihtynyt kotona, vaan eli kesästä 1914 lähtien katupoikana. Hän elätti itsensä kerjäämällä, satunnaisilla töillä ja jopa varkauksilla. Arvosen mukaan runoilija Eino Leino antoi aina runsaasti rahaa, kun taas kirjailija Juhani Aho ei antanut kerjäläisille mitään. Syksyllä 1916 Arvonen sai näpistelystä 40 markan sakon, jonka hän suoritti vankilassa. Tämän jälkeen Arvonen lähti vapaaehtoisena ensimmäisen maailmansodan aikaisiin linnoitustöihin Minskiin. Vapaaehtoisia kuljettanut juna ei kuitenkaan jatkanut määränpäähänsä, kun kaikki sen matkustajat sairastuivat lavantautiin. Arvonen selvisi taudista, muttei ehtinyt pääsemään varsinaisiin linnoitustöihin, ennen kuin heidät lähetettiin takaisin. Suomeen palattuaan hän teki linnoitustöitä Uudellamaalla, jossa rakennettiin Helsingin maa- ja merilinnoitusta. Syksyllä 1917 Arvonen oli kolmen kuukauden ajan vastaavissa linnoitustöissä Viron kuvernementissa.


title: Aarne Arvonen

text: Virosta palattuaan Arvonen oli työttömänä ja asui Siltasaaren kaupunginosan Sirkuskadulla (nyk. Paasivuorenkatu) sijainneessa asunnottomien yömajassa. Sisällissodan sytyttyä 27. tammikuuta 1918 Arvonen kävi Mäntymäen kentällä pidetyissä työväenliikkeen joukkokokouksissa ja liittyi lopulta 6. maaliskuuta Helsingin punakaartiin, jossa hänet sijoitettiin III rykmentin 1. pataljoonaan. Arvonen sai majoituksen, vaatetuksen ja ruoan lisäksi palkkaa 15 markkaa päivässä.


title: Aarne Arvonen

text: Arvosen komppania palveli aluksi Helsingissä vartiotehtävissä. Maaliskuun puolivälissä se lähetettiin Karjalan rintamalle, jossa komppania osallistui 19. maaliskuuta lähtien Joutsenon taisteluihin. Aluksi Arvonen oli mukana Jääsken pitäjän Penttilässä käydyissä taisteluissa, jossa punaisten rintamapäällikkönä toimi näyttelijä Jalmari Parikka. Reilun kuukauden kuluttua punaisten joukot vedettiin valkoisten hyökkäyksen edeltä puolustamaan Viipuria. Sekasortoisessa tilanteessa Arvonen yritti siirtyä Neuvosto-Venäjän puolelle ja päätyi lopulta 23. huhtikuuta lähelle rajaa Terijoen Kuokkalaan, joka kuitenkin oli jo valkoisten hallussa. Tämän jälkeen takaisin vetäytynyt komppania onnistui vielä välttämään vangiksi jäämisen Viipurin taistelun yhteydessä 27.-28. huhtikuuta, yrittäen seuraavana yönä murtautua valkoisten saartorenkaan läpi kohti Haminaa. Epäonnistuneen läpimurtoyrityksen aikana kaatui noin 500 punaista, mutta Arvonen onnistui säilymään hengissä ja antautui valkoisille Tienhaaran rautatieasemalla 29. huhtikuuta.


title: Aarne Arvonen

text: Antautumisen jälkeen Arvonen siirrettiin Viipurin vankileirille ja sieltä edelleen 4. kesäkuuta Tammisaaren vankileirille, jossa hänestä tuli tutkintavanki nro 4842. Arvonen sairasti tuhansia vankeja tappaneen espanjantaudin, mutta selvisi siitäkin. Tammisaaressa oli sattumalta vartijana hänen suojeluskuntaan kuulunut setänsä Ivar Hilpert, joka toimitti Arvoselle ruokapaketteja. Häntä kuulusteltiin omien vaiheidensa lisäksi myös sodan aikana punaisten siviilihallinnossa toimineen isänsä tekemisistä. Lopulta 30. heinäkuuta Arvonen tuomittiin ehdolliseen 3 vuoden ja 8 kuukauden kuritushuonerangaistukseen ja päästettiin samalla vapaaksi viiden vuoden koeajalla. Lisäksi hän menetti kansalaisluottamuksensa kahdeksaksi vuodeksi yli rangaistusajan. Sisällissodan aika aiheutti Arvoselle traumoja, eikä hän milloinkaan muistellut sotavuosia mielellään. Viimeisinä vuosinaan hän kuitenkin kritisoi vapaussotamyytin uudelleenlämmittämistä.


title: Aarne Arvonen

text: Sisällissodan jälkeen Arvonen elätti itsensä sekalaisilla töillä eri puolilla Suomea. 1920-luvulla hän työskenteli muun muassa rakennuksilla, renkinä Kylmäkoskella sekä autonapumiehenä Nobel-Standardin öljyvarastolla Helsingin Sörnäisissä. Arvonen joutui myös uudelleen vankilaan pikkurikoksista. Vankeusaikanaan hän opiskeli matematiikkaa ja hankki koristeveistäjän ammatin, jonka ansiosta Arvonen vapauduttuaan sai työpaikan Suonenjoella toimineesta Kutvosen huonekalutehtaasta. Paikkakunnalle saapui Helsingistä pian myös hänen puolisonsa Sylvi Emilia Salonen (1897–1938), jonka kanssa Arvonen sai kaksi tytärtä. Suonenjoelta perhe muutti 1930-luvun alussa Helsinkiin Kallion kaupunginosaan. Sylvi Arvonen kuoli vuonna 1938, minkä jälkeen Arvonen muutti lapsineen Järvenpäähän Terholan kaupunginosaan rakentamaansa taloon. Talvi- ja jatkosotaan Arvosta ei taustansa vuoksi kelpuutettu, vaan hän palveli työvelvollisena. Kesällä 1948 Arvonen oli jälleenrakentamassa Lapin sodassa tuhottua Lokan kylää Kansainvälisen Vapaaehtoisen Työleirijärjestön vapaaehtoisena.


title: Aarne Arvonen

text: Sotavuosien jälkeen Arvonen työskenteli pitkään koristepuuseppänä huonekalutehtaassa. Hän kiinnostui myös kielistä, opiskellen ranskaa ja englantia. Lisäksi Arvonen harrasti aritmetiikkaaa ja tähtitiedettä, josta hän kiinnostui jo nuorena miehenä. Arvonen oli vuonna 1921 perustetun tähtitieteellisen yhdistyksen Ursan perustajajäsen ja myöhemmin hänet nimettiin yhdistyksen kunniajäseneksi. Arvosen jäsenyys Ursassa kesti lähes 87 vuotta. Tähtitiede pysyi hänen rakkaimpana harrastukseen aina viimeisiin elinvuosiin saakka. Arvonen otti osaa myös Keski-Uudenmaan tähtitieteellisen yhdistyksen Altair ry:n toimintaan, jonka kunniajäsen hän Ursan tavoin oli. 1920-luvulla Arvonen harrasti myös maalausta. Tupakoinnin ja väkevän alkoholin nauttimisen hän kertoi jättäneensä jo vuonna 1933. Arvonen ei ollut kiinnostunut politiikasta, eikä kuulunut milloinkaan edes ammattiliittoon. Hänen puolisonsa Sylvi sen sijaan oli innokas vasemmistolainen.


title: Aarne Arvonen

text: Arvonen asui toisen tyttärensä ja vävynsä kanssa itse rakentamassaan omakotitalossa kesään 2005 saakka, jolloin hän joutui terveyskeskuksen vuodeosastolle munuaistulehduksen vuoksi ja odottamaan vanhainkotipaikkaa. Arvonen tuli koko kansan tietoisuuteen elokuussa 1997, kun hän 100 vuotta täyttäessään alkoi antamaan haastatteluita tiedotusvälineille. Arvosen syntymäpäiviä vietettiin Järvenpäässä hänen kantabaarissaan Pub Winstonissa, jossa paikalla oli myös "Helsingin Sanomat". Lisäksi Arvosta haastateltiin muun muassa Ylen "Aamu-TV:ssä" ja vuotta myöhemmin hän esiintyi "Tv-uutisissa" sisällissodan 80-vuotismuistopäivän johdosta. Arvonen matkusteli ulkomailla vielä vanhoilla päivillään, Arvonen kävi muun muassa pubikierroksella Lontoossa 100-vuotispäivänsä kunniaksi. Suomen vanhin asukas hänestä tuli 5. joulukuuta 2006 Elsa Tilkasen kuoltua 110-vuotiaana.


title: Aarne Arvonen

text: Elokuussa 2007 uutisoitiin Arvosen 110-vuotispäivästä. Hän oli tuolloin lähes sokea, mutta seurasi ja kommentoi yhä uutisia radiosta. Arvonen juhlisti merkkipäiväänsä järvenpääläisessä pubissa, johon ystävät hakivat hänet hoitokodista. Arvonen asui ennen kuolemaansa Järvenpäässä Vanhankylänniemen terveyskeskussairaalan vuodeosastolla. Elokuussa 2008 Arvonen vietti 111-vuotispäiviään perheenjäsentensä parissa. Perinteinen pubivierailu jäi hänen omasta tahdostaan väliin.


title: Aarne Arvonen

text: Arvosen tytär Irma Roiha kuvaili isäänsä älykkääksi ja lukeneeksi tietoviisaaksi. Hänen mukaansa Arvonen ei myöskään dementoitunut, vaan muisti pysyi hyvänä kuolemaan saakka. Viimeisinä aikoinaan hän ei kuitenkaan pystynyt enää kävelemään, vaan joutui liikkumaan pyörätuolilla. Arvonen kuoli Järvenpäässä uudenvuodenpäivän iltana 2009 nopeasti edenneeseen keuhkokuumeeseen. Vielä edellisenä iltana hän oli mukana uudenvuoden juhlinnassa ja Arvosen kerrottiin jopa tavailleen "Marseljeesin" sanoja ranskaksi. Hän oli kuollessaan 111 vuoden ja 150 päivän ikäinen. Aarne Arvonen haudattiin sukuhautaan Helsinkiin Hietaniemen hautausmaalle.


title: Suomen maa- ja metsätalousministeri

text: Suomen maa- ja metsätalousministeri on valtioneuvoston jäsen, joka johtaa Maa- ja metsätalousministeriötä. Nykyinen ministeri on maatalous- ja ympäristöministeri Jari Leppä.


title: Suomen maa- ja metsätalousministeri

text: Ministeriön nimi muuttui Maatalousministeriöstä maa- ja metsätalousministeriöksi 1.3.1971 jonka jälkeen ministeriön poliittisesta ohjauksesta vastaavan ministerin nimikeeksi tuli maa- ja metsätalousministeri. Tätä ennen (ajalla 27.11.1918–28.2.1971) Maatalousministeriötä johtaneen valtioneuvoksen nimike oli maatalousministeri. Vuosina 1919–1937 Suomen valtioneuvostossa oli myös apulaismaatalousministeri.


title: Juhani Kuusi

text: Eino Juhani Kuusi (11. lokakuuta 1938 Hämeenlinna – 30. joulukuuta 2017 Helsinki) oli suomalainen tekniikantutkija ja merkittävä Suomen tiede- ja tekniikkapolitiikan kehittäjä. Hän kirjoitti ylioppilaaksi 1956, valmistui Teknillisestä korkeakoulusta diplomi-insinööriksi 1964, tekniikan lisensiaatiksi 1968 ja väitteli tohtoriksi 1970.


title: Juhani Kuusi

text: Kuusi oli VTT:n tutkijana, jaostopäällikkönä, tutkimuspäällikkönä ja reaktorilaboratorion johtajana sekä Teknologian kehittämiskeskuksen Tekesin pääjohtajana 1983–1995. Lisäksi hän työskenteli Finnatomissa ja Nokialla. Nokialla hän työskenteli vuosina 1995–2003 Nokian Tutkimuskeskuksen johtajana ja teknologiastrategiajohtajana eläkkeelle jäämiseensä asti. Sitrassa hän toimi senior advisorina. Hän on tutkinut isotooppi-, prosessi-, mittaus- ja energiatekniikkaa.


title: Juhani Kuusi

text: Kuusi istui vuodesta 2000 Metson hallituksessa. Aikaisemmin hän oli myös Instrumentariumin hallituksessa, Eurekan johtoryhmässä, ESAn teollisuuspolitiikkakomiteassa, Valtion tiedeneuvostossa ja Euroopan komission tutkimusneuvostossa.


title: Juhani Kuusi

text: Kuusi sai vuonna 2003 Tekniikan edistämissäätiön teknologiapalkinnon.


title: Mantelitumake

text: Mantelitumakkeet ("corpus amygdaloideum") ovat kaksi mantelinmuotoista ryhmää neuroneita, jotka sijaitsevat aivojen ohimolohkossa. Ne ovat osa limbistä järjestelmää ja niiden pääasiallisiksi toiminnoiksi on tutkimuksissa havaittu tunnereaktioiden (pelko, ahdistus, aggressio ...) muistaminen ja prosessointi. Mantelitumakkeiden on sanottu olevan ns. aivojen tunnetietokone. Ihmiset, joilla on suuri mantelitumake, osaavat tehdä muita osuvampia päätelmiä muiden ihmisten luotettavuudesta heidän ilmeidensä perusteella ja he solmivat lisäksi muita enemmän sosiaalisia suhteita. Erään tutkimuksen mukaan epäitsekkäillä ihmisillä on tavallista suurempi mantelitumake ja toisen tutkimuksen mukaan mantelitumakkeen tavallista suurempi koko viittaisi ihmisen luovuuteen.


title: BMW 320

text: BMW 320 on BMW:n vuosina 1937–1938 valmistama henkilöauto. Se korvasi 315/319/329-sarjan.


title: BMW 320

text: 320 rakennettiin lyhennetylle BMW 326:n pohjalevylle ja siinä käytettiin 326:n moottoria yhdellä kaasuttimella varustettuna. Moottori tuotti 45 hevosvoimaa (33 kW). 320:n korvasi BMW 321 vuonna 1938.


title: Chutzpah

text: Chutzpah on jiddišinkielinen käsite, joka tarkoittaa arkikielen ”pokerinaamaa” eli ”pokkaa” häpeämättömyyden ja röyhkeyden merkityksessä.


title: Chutzpah

text: Leo Rosten määrittelee kirjassaan "The Joys of Yiddish" sanan chutzpah "sellaiseksi mieheksi joka, tapettuaan ensin vanhempansa, anoo tuomioistuinta armahtamaan itsensä, koska on orpo"."


title: Vakaus- ja kasvusopimus

text: Vakaus- ja kasvusopimus on Euroopan unionin jäsenmaiden välinen finanssipoliittinen sopimus Euroopan raha- ja talousliiton EMU:n muodostamiseksi ja ylläpitämiseksi.


title: Vakaus- ja kasvusopimus

text: Sopimus otettiin käyttöön 1997 jotta finanssipoliittista kuria saataisiin kiristettyä ja ylläpidettyä EMU:ssa. Euron käyttöön ottavien jäsenmaiden on pystyttävä vastaamaan Maastrichtin sopimuksen kriteereitä.


title: Vakaus- ja kasvusopimus

text: Jäsenmaiden on siis täytettävä seuraavat kriteerit:Sopimusta on kritisoitu tehottoman joustavaksi ja sitä on haluttu soveltaa enemmänkin talouden sykleittäin kuin vuoden mittaisiin kausiin. EU-vastaisimpien mielestä sopimus ei edistä vakautta eikä kasvua. Huomioitavaa vielä että sopimusta on sovellettu huolimattomasti ministerineuvoston jätettyä rankaisematta sopimuksen mukaisin sanktioin Saksaa ja Ranskaa niiden jatkuvan ylisuuresta budjettivajeesta. Silloinen Euroopan komission puheenjohtaja Romano Prodi kuvaili ratkaisua tyhmäksi, mutta silti tarpeelliseksi sopimuksen kannalta.


title: Vakaus- ja kasvusopimus

text: Erityisesti sopimuksen on todettu olevan soveltamiskelvoton suuriin maihin kuten Ranska ja Saksa. Ironista kyllä nämä olivat juuri ne maat jotka voimakkaimmin vaativat tiukkojen finanssipoliittisten rajojen asettamista sopimukseen, jotteivat ne joutuisi kärsimään pienempien epävakaampien talouksien kurittomasta taloudenpidosta. Sopimuksen täytäntöönpanon jälkeen Ranskan ja Saksan budjettialijäämät ovat kuitenkin jatkuvasti ylittäneet asetetun 3 % BKT:sta maksimitason. Siitä huolimatta Eurooppa-neuvosto ei ole soveltanut niitä vastaan rangaistussanktioita.


title: Vakaus- ja kasvusopimus

text: Maaliskuussa 2005 Eurooppa-neuvosto hölläsi sääntöjä vastatakseen kohtaamaansa kritiikkiin ja tehdäkseen sopimuksesta soveltamiskelpoisemman. Peruskriteerit jäivät samoiksi. Budjettivaje ei saa ylittää 3 % BKT:sta tasoa, eikä julkinen velka 60 % BKT:sta, mutta näistä säännöistä poikkeamista helpotettiin, eli sääntöjä tehtiin joustavammiksi. Esimerkiksi jäsenmaa välttyy sanktioilta mikäli ne kohtaavat minkäänlaista negatiivista talouskasvua kun aikaisemmin BKT:n vuosittaisen laskun oli oltava 2 % jotta siihen vedoten voitiin kasvattaa budjettialijäämää yli sallitun rajan. Myös muita relevantteja tekijöitä voidaan tutkia sanktioiden välttämiseksi. Lisäksi mahdollisten sanktioiden takarajoja pidennettiin.


title: Script for a Jester’s Tear

text: Script for a Jester's Tear on vuonna 1983 julkaistu Marillionin debyyttialbumi. Levyn kappaleet "He Knows You Know" ja "Garden Party" julkaistiin myös singleinä. Jälkimmäinen ylsi Yhdistyneen kuningaskunnan singlelistalla kuudenneksitoista.


title: Script for a Jester’s Tear

text: Albumin kannen on tehnyt Mark Wilkinson. Se sisältää viitteitä sillä hetkellä syntymässä olleisiin kappaleisiin, nimiltään "Punch & Judy" ja "She Chameleon". Jälkimmäistä kuvaava kameleontti tavataan myös kahden seuraavan albumin kannessa. Molemmat kappaleet löytyvät yhtyeen seuraavalta albumilta. Kannessa nähdään myös Pink Floydin albumi A Saucerful of Secrets ja kaksi julistetta, joissa kuvataan Marillionin singlejä "He Knows You Know" ja "Market Square Heroes".Vuoden 1997 uudelleenjulkaisulla on myös seuraavat kappaleet toisella CD:llä:


title: HMS Coventry (D118)

text: HMS Coventry (D118) oli Britannian Kuninkaallisen laivaston tyypin 42 ohjushävittäjä (Sheffield-luokka), joka upposi 25. toukokuuta 1982 Falklandin sodassa.


title: HMS Coventry (D118)

text: Alus tilattiin 21. toukokuuta 1971 Cammell Lairdilta Birkenheadistä. Sen köli laskettiin 29. tammikuuta 1973 ja alus laskettiin vesille 21. kesäkuuta 1974 kumminaan ensimmäisen merilordin amiraali Sir Terence Lewinin puoliso. Alus valmistui 20. lokakuuta 1978, jolloin sen valmistuskustannukset olivat 37,9 miljoonaa puntaa. Se otettiin palvelukseen 10. marraskuuta.


title: HMS Coventry (D118)

text: "HMS Coventry" osallistui maaliskuussa 1982 Gibraltarin vesillä Springtrain 82 -harjoitukseen, kun se sai määräyksen liittyä Etelä-Atlantille lähtevään laivasto-osastoon. Komentosillan katolle maalattiin Union Jack ja savuhormista vesirajaan mustat raidat, koska Argentiinan laivastolla oli kaksi alusluokkaan kuuluvaa alusta.


title: HMS Coventry (D118)

text: "HMS Coventry" saapui 27. huhtikuuta sotatoimialueelle (), joka oli määritetty 200 merimailin säteeksi Falklandin saarten ympärille. Alukselta lentänyt helikopteri oli ensimmäinen, joka ampui sotatilanteessa Sea Skua -merimaaliohjuksen. Aluksen molemmat Westland Lynx HAS.Mk2 -helikopterit hyökkäsivät 3. toukokuuta Argentiinan laivaston "ARA Alferez Sobralia" vastaan. Alus oli myös ensimmäinen, joka laukaisi Sea Dart ilmatorjuntaohjuksen sodassa, laukaistessaan 9. toukokuuta kolme ohjusta kohden kahta Learjetiä.


title: HMS Coventry (D118)

text:
'HMS Coventry" määrättiin yhdessä "HMS Broadswordin" kanssa Falklandin salmeen ohjusansaksi. Alusten tehtävänä oli torjua San Carloksen lahdelle pyrkivät Argentiinan ilmavoimien koneet. Alukset joutuivat A-4 Skyhawk koneiden maaliksi, jolloin
"HMS Coventryyn" osuttiin kolmella lentopommilla. Kaksi pommeista räjähti yhden jäädessä suutariksi.
Vaurioitunut alus syttyi tuleen ja kääntyi 20 minuutissa ylösalaisin. Seuraavana päivänä uponnut alus vei mukanaan 19 miehistön jäsentä.


title: Parkumäen taistelu

text: Parkumäen taistelu eli Parkuinmäen taistelu oli taistelu, joka käytiin 21. heinäkuuta 1789 Rantasalmen Parkumäellä noin 15 kilometriä Rantasalmen kirkonkylältä kaakkoon.


title: Parkumäen taistelu

text: Taistelussa yhteensä 1 260 sotilasta käsittäneet eversti Curt von Stedingkin johtamat ruotsalais-suomalaiset joukot valtasivat venäläisten sotaleirin Hiishongan mäellä ja murskasivat kenraalimajuri Wilhelm von Schultzin johtaman yli tuhannen miehen venäläisjoukon. Operaatiota oli pohjustettu everstiluutnantti Georg Henrik Jägerhornin tekemillä tiedustelumatkoilla. Tarkoitus oli yllättää venäläiset aamutuimaan hyökkäämällä mäelle yhtä aikaa eri suunnista. Von Stedingk johti Porin ja Pohjanmaan rykmentit sivuteitä ja korpea pitkin venäläisten selustaan. Samalla tykistö ja Savon rykmentti lähestyivät leiriä maantien suunnasta. Yllätyshyökkäyksessä venäläiset jäivät kahden tulen väliin, ruotsalais-suomalaiset valtasivat venäläisten leirin. Majuri Jägerhorn kunnostautui taisteluissa ja pääsi kuningas Kustaa III:n suosioon. Ruotsin armeijan menestys perustui osaltaan siihen, että Venäjä oli joutunut vetämään joukkoja Savosta, koska pelkäsi joutuvansa saarroksiin ja huoltoyhteyksien katkeavan.


title: Parkumäen taistelu

text: Venäläisiä kaatui noin 200 ja haavoittui noin 130, lisäksi ruotsalais-suomalaiset joukot vangitsivat noin 500 venäläistä sotilasta. Taistelun jälkeen eversti Carl Ehrnroothin porilaiset joukot valtasivat vielä Haukkalan kylän ja saivat saaliikseen venäläisten tykistön ja 600 kivääriä sekä vangitsivat von Schultzin. Voittoa juhlistettiin kuninkaan määräyksestä kiitosjumalanpalveluksilla kaikissa Ruotsi-Suomen kirkoissa.


title: Parkumäen taistelu

text: Parkumäen taistelu oli Ruotsin maavoimien ensimmäinen hyökkäysvoitto venäläisistä sitten kuningas Kaarle XII:n ajan, esimerkiksi Porrassalmella käytiin puolustustaistelua eli kyseessä oli torjuntavoitto. Parkumäen leiristä pidätettiin entinen Ruotsin armeijan majuri Georg Fredrik Tigerstedt (1729–1790). Hän oli eronnut armeijasta 1783 ja ryhtynyt kesällä 1789 venäläisten vakoojaksi. Tigerstedt mestattiin Rantasalmella vuoden 1790 lopulla. Parkumäen taistelun jälkeen venäläiset joukot perääntyivät Savonlinnan lähelle Laitaatsalmen itäpuolelle varustettuihin asemiin. Tällä alueella Laitaatsillassa käytiin 7. lokakuuta 1789 ruotsalaisten eduksi päättynyt taistelu.


title: Parkumäen taistelu

text: Parkumäen taistelupaikalle valmistui 21. heinäkuuta 1929 massiivinen tornimainen muistomerkki, jonka on suunnitellut arkkitehti Martti Välikangas.


title: Louis Gossett Jr.

text: Louis Cameron Gossett Jr. (s. 27. toukokuuta 1936 Coney Island, New York) on yhdysvaltalainen Oscar-palkittu näyttelijä.


title: Louis Gossett Jr.

text: Gossett oli nuorempana lahjakas urheilija, mutta urheiluvamma pakotti hänet valitsemaan myös näyttelytunteja High Schoolissa, jonka jälkeen hän pääsi New Yorkin yliopistoon. Siellä hän oli koulun koripallojoukkueen tähtipelaaja.


title: Louis Gossett Jr.

text: NBA-joukkue New York Knicks varasi Gossettin, mutta hän päätti kuitenkin keskittyä elokuvauran luomiseen. Hänen ensimmäinen roolinsa oli Sidney Poitierin rinnalla elokuvassa "Särkynyt illuusio".


title: Louis Gossett Jr.

text: Gossett on esiintynyt lukuisissa elokuvissa, joista kuuluisin on rooli merijalkaväen kersantti Emil Foleyna elokuvassa "Upseeri ja herrasmies" Richard Geren vastanäyttelijänä.


title: Louis Gossett Jr.

text: Gossett on esiintynyt myös televisiossa. Hänen läpimurtonsa olikin osa Fiddlerinä vuoden 1977 minsarjassa "Juuret", josta hän voitti myös Emmy-palkinnon . Vuonna 1983 Gossett esitti minisarjassa "Sadat" Egyptin presidentti Anwar Sadatia. Egpytin hallitus, jota on usein kritisoitu afrofobiseksi, vastusti näyttelijänvalintaa ja laittoi sarjan boikottiin.


title: Louis Gossett Jr.

text: Gossett on ollut myös vortigauntien äänenä videopelissä "Half-Life 2" ja Jaffa-johtajana televisiosarjassa "Tähtiportti".


title: Louis Gossett Jr.

text:
Ehdokkaana:
Ehdokkaana:


title: Helsingin pääkirjasto

text: Helsingin kaupunginkirjaston pääkirjasto sijaitsee Itä-Pasilassa. Se on valmistunut vuonna 1986 ja rakennuksen on suunnittelut arkkitehti Kaarlo Leppänen. Sitä ennen Rikhardinkadun kirjasto oli toiminut pääkirjastona. Rakennusta kunnostettiin 2006. Pääkirjaston kirjavarastossa on kirjoja kahdeksan hyllykilometriä. Pääkirjaston siirto Helsingin keskustaan on ollut usein esillä, osaksi koska sen koetaan jäävän syrjään täynnä virastotaloja olevassa Itä-Pasilassa.


title: Sea Dart

text: Sea Dart on brittiläinen merivoimien käyttöön tarkoitettu keskimatkan ilmatorjuntaohjus.


title: Sea Dart

text: Sea Dart -ohjusjärjestelmä oli käytössä Falklandin sodassa. Sea Darts -ohjuslavetteja käytettiin tyypin 42 ohjushävittäjissä (Yhdistynyt Kuningaskunta ja Argentiina) ja Invincible-luokan kevyissä lentotukialuksissa (Yhdistynyt kuningaskunta) sekä "HMS Bristolissa" (ainoa tyypin 82 ohjushävittäjä). Ohjuksen korvaa tyypin 45 hävittäjillä PAAMS -järjestelmää, jonka Britannian kuninkaallinen laivasto on nimennyt Sea Viperiksi.


title: Nestori Kaasalainen

text: Nestor Johannes (Nestori) Kaasalainen (14. helmikuuta 1915 Pyhäjärvi Vpl – 1. maaliskuuta 2016 Sipoo) oli suomalainen kansanedustaja ja ministeri, jonka aktiiviura osui 1950–1960-luvulle. Hän valittiin kotikunnastaan Tyrväältä (myöhemmin Vammalaa, nykyään Sastamalaa) kuudesti maalaisliiton (myöhemmin Keskustan) kansanedustajaksi, jolloin hän edusti Turun läänin pohjoista vaalipiiriä. Kansanedustajauran jälkeen hän siirtyi 1972–1980 hallinnolliseksi johtajaksi ja johtokunnan jäseneksi Alkoon. Eläkepäiviään hän vietti Sipoossa. Aarne Nuorvalan kuoltua heinäkuussa 2013 Kaasalainen oli vanhin elossa oleva suomalainen, joka oli toiminut ministerinä.


title: Nestori Kaasalainen

text: Kaasalainen oli ammatiltaan maanviljelijä. Hän toimi kansanedustajana 21 vuotta vuosina 1951–1972 ja oli maatalousministerinä Paasion I hallituksessa ja Karjalaisen II hallituksessa. 1.3.1971 lähtien tehtävän nimike muuttui maa- ja metsätalousministeriksi. Presidentin valitsijamiehenä Kaasalainen oli vuosien 1956, 1962 ja 1968 vaaleissa. Kaasalainen oli pitkäaikainen Tyrvään kunnanvaltuuston jäsen, vuosina 1961−1972 hän toimi valtuuston puheenjohtajana. Sotilasarvoltaan hän oli kapteeni.


title: Nestori Kaasalainen

text: Nestori Kaasalaisen veli oli Väinö Kaasalainen.


title: Panic! at the Disco

text: Panic! at the Disco on yhdysvaltalainen vaihtoehtorockia soittava yhtye, joka on kotoisin Nevadan Las Vegasista.


title: Panic! at the Disco

text: Vuosina 2008–2009 yhtye käytti huutomerkitöntä nimeä Panic at the Disco.


title: Panic! at the Disco

text: Panic! at the Discon perustivat 13-vuotiaasta asti toisensa tunteneet ystävykset Ryan Ross ja Spencer Smith vuonna 2004. Bändiin liittyivät pian myös Brent Wilson ja Brendon Urie. Yhtye sai nimensä Name Taken -yhtyeen kappaleesta ”Panic”. Yhtyeen pinnalle tuomisessa auttoi Fall Out Boyn basisti Pete Wentz, joka oli kiinnostunut Panic! at the Discon musiikista ja halusi tavata yhtyeen jäsenet henkilökohtaisesti. Myöhemmin Panic! at the Discon jäsenet erottivat Brent Wilsonin, sillä hän ei ollut samalla lailla mukana musiikin tekemisessä kuin muut. Tilalle tuli bändin vanha kaveri Jon Walker.


title: Panic! at the Disco

text: Kun yhtyeen ensimmäinen single "I Write Sins Not Tragedies" julkaistiin vuonna 2005, siitä tuli pian hitti ja Yhdysvaltain Top 100 -singlelistalla se nousi seitsemänneksi. Yhtyeen ensimmäinen pitkäsoitto "A Fever You Can't Sweat Out" julkaistiin Yhdysvalloissa syyskuussa 2005. Elokuun alussa 2006 "A Fever You Can't Sweat Out" oli myynyt Yhdysvalloissa platinaa eli yli miljoona kappaletta.


title: Panic! at the Disco

text: Bändin musiikki on saanut vaikutteita popista, punkista, emo-rockista, indie rockista ja dancemusiikista. Bändi on sanonut, että haluaisivat heitä kutsuttavan rock-bändiksi.


title: Panic! at the Disco

text: Panic! at the Disco muutti nimensä Panic at the Discoksi vuonna 2008 ja takaisin Panic! at the Discoksi heinäkuussa 2009 Jon Walkerin ja Ryan Rossin jätettyä yhtyeen.


title: Panic! at the Disco

text: Panic! At The Discon "Nine in the Afternoon" -kappale kuuluu myös NHL 09 -videopelin soundtrackiin eli valikoissa soivaan musiikkiin.


title: Panic! at the Disco

text: 6. heinäkuuta 2009 bändin virallisilla kotisivuilla kerrottiin bändin jakautumisesta. Jon Walker sekä Ryan Ross jättivät bändin ja Brendon Urie ja Spencer Smith jäivät.


title: Panic! at the Disco

text: Seuraava albumi Vices & Virtues julkaistiin maaliskuussa 2011 ja ensimmäinen single "The Ballad of Mona Lisa" ilmestyi 1. helmikuuta 2011.


title: Panic! at the Disco

text: Myöhemmin julkaistiin 2 uutta albumia joista uusin albumi "Death of a Bachelor" julkaistiin 15.2.2016.


title: Panic! at the Disco

text: 27. Joulukuuta 2017 pääasiassa kiertuejäsenenä kahdeksan vuoden ajan toiminut Dallon Weekes ilmoitti Instagram-tilillään jättävänsä yhtyeen kokonaan. Hän kertoi haluavansa keskittyä uuteen projektiinsa 'I Dont Know How but They Found Me'.


title: Panic! at the Disco

text: 19. maaliskuuta 2018 yhtye soitti yllätyskonsertin Clevelandissa, Ohiossa uuden basistinsa Nicole Rown kanssa. 21. maaliskuuta yhtye julkaisi kaksi uutta kappaletta "Say Amen (Saturday Night)" ja "(Fuck A) Silver Lining" samalla ilmoittaen tulevasta kiertueestaan sekä uudesta albumistaan "Pray for the Wicked".


title: Helsingin synagoga

text: Helsingin synagoga sijaitsee Kampin kaupunginosassa, Malminkadulla Helsingin juutalaisen seurakuntakeskuksen yhteydessä. Se on toinen Suomessa sijaitsevista synagogista, toinen on Turun synagoga Turussa.


title: Helsingin synagoga

text: Helsingin juutalaisen seurakunnan synagoga on rakennettu Helsingin kaupungin vuonna 1900 Malminkadulta luovuttamalle tontille. Seurakunta oli hakenut jo 1898 kaupungilta tonttia ilman korvausta synagoga- ja koulurakennusta varten. Kaupunki tarjosi tonttia Malminkadulla, lähellä ns. narinkkaa, käytettyjä vaatteita myyvien juutalaisten toria, mutta asia raukesi sillä kertaa seurakunnan varojen puutteeseen. Parin vuoden kuluttua anomus tontista ilman korvausta hyväksyttiin sillä ehdolla, että tontille pitää rakentaa viiden vuoden kuluessa. Seurakunnalla oli suuria vaikeuksia kerätä varoja synagogan rakentamiseksi, mutta lopulta vuonna 1904 seurakunta pystyi palkkaamaan yleisten rakennusten ylihallituksen arkkitehdin Johan Jakob Ahrenbergin (1847–1914) suunnittelemaan synagoga- ja koulurakennuksen. Viipurissa syntynyt Jac. Ahrenberg oli opiskellut Tukholmassa ja oli myös tuottelias taidemaalari ja kirjailija.


title: Helsingin synagoga

text: Pohjoismaiset synagogat on rakennettu suhteellisen myöhään johtuen juutalaisen asutuksen lyhyydestä ja juutalaisten vähäisestä määrästä. Suomessa on Helsingin lisäksi vain Turussa ja Pohjoismaissakin niitä on vain muutama. Useimmat Euroopan vanhat synagogat tuhottiin toisen maailmansodan aikana. Suomen synagogat ovat jo senkin takia ainutlaatuisia, että ne säilyivät sota-ajan tuhoilta.


title: Helsingin synagoga

text: Suomen synagogat muodostavat mielenkiintoisen päätepisteen perinteisen synagogarakennuksen tyylillisessä kehityksessä. Historiallisina muistomerkkeinä ne kuvastavat juutalaisen vähemmistön hyväksymistä suomalaisessa yhteiskunnassa, jota ilmentää myös niiden näkyvä sijainti kadun varrella, toisin kuin monissa Keski- ja Etelä-Euroopan maissa. Alueesta oli tullut juutalaisten asuma-aluetta sen jälkeen kun narinkka siirtyi Suomen Pankin tontilta Simonkentälle. Myös juutalaisten oman kulttuurin lujittumisella Suomeen on synagogilla ollut tärkeä asema, koska ne eivät ole ainoastaan uskonnollisen elämän keskuksia, vaan myös etnisen vähemmistön sosiaalisen elämän ja kulttuurin keskuksia. Niiden yhteydessä on aina toiminut myös koulu ja erilaiset yhdistykset.


title: Helsingin synagoga

text: Rakennustyöt alkoivat keväällä 1905 ja rakennus valmistui elokuussa 1906. Kolmikerroksisen rakennuksen ulkoarkkitehtuuri noudattaa kansainvälistä, 1800-luvun loppupuolella Keski-Euroopassa ja Englannissa yleistä eklektistä synagogatyyppiä. Tiiliseinät on rapattu sileiksi. Ensimmäinen kerros on rustikoitu ja erotettu rapatulla kerroslistalla ylemmistä kerroksista. Malminkadun puoleisessa julkisivussa on keskellä symmetrisesti risaliitti, jossa on kolme kahden kerroksen korkuista pyörökaari-ikkunaa. Katonrajassa ja kerroslistassa on hammaslista. Risaliitin molemmilla puolilla on kaari-ikkunoiden tasossa kolme pientä, pyöreää ikkunaa, joissa on Daavidin tähti -ristikko. Seinien yläosa kaari-ikkunoiden yläpuolella on peitetty keramiikkalaatoilla. Keskellä kohoaa kauas näkyvä kupoli.


title: Helsingin synagoga

text: Suorakulmaista synagogasalia reunustavat kolmelta puolelta lehterit. Keskikäytävän päätteenä on Jerusalemiin päin olevalla seinällä symmetrisesti apsidi. Lehtereitä kannattavat suorakulmaiset betonipilarit, joiden kapiteeleissa on kullattuja jugend-aiheisia detaljeja. Myös lehterien kaiteiden pystytuet on koristettu jugend-tyylisillä metallikoristeilla. Kupolin sisäkattoon on maalattu tähtiä ja hepreankielisiä lauseita, ja sen alaosaa kiertävät pienet pyöreät ikkunat. Kupolia kannattaa neljä siroa, pyöreää valurautapilaria, joiden kapiteelit on koristettu kullatuilla lehtiaiheilla.


title: Helsingin synagoga

text: Sisustuksessa yhdistyvät sileäksi rapatut, valkoiset pelkistetyt pinnat yksityiskohtien jugend-aiheisiin, apsidin kultaisilla tähdillä koristettuihin kirkkaan sinisiin seiniin ja kaarta ympäröiviin klassisiin ruusuke- ja akanttikoristeisiin. Apsidissa on kirjaillun väliverhon peittämä kaappi, Pyhä arkki, "aron hakodesh". Kaappia reunustavat kullatut, puiset kansantaiteen tyyliin veistetyt leijonankuvat on tuotu ensimmäisestä rukoushuoneesta Suomenlinnasta ja saattavat olla 1600-luvulta. Kaapin päällä on 1700-luvulta oleva kruunu, joka on perimätiedon mukaan saatu Suomenlinnan telakalta olleesta ruotsalaisesta sotalaivasta. Apsidin yläpuolella on kaksi leijonaveistosten pitelemää kymmenen käskyn taulua. Edessä on esilukijan pulpetti. Kupolin alla keskellä salia on "bima", aidattu koroke, jolla on lukupulpetti. Yläpuolella on suuri kattokruunu. Sisustus on säilynyt poikkeuksellisen hyvin alkuperäisessä asussa. Synagogarakennuksen kadunpuoleinen julkisivu ja vesikatto suojeltiin asemakaavalla 1981 ja synagogan sisätilat rakennussuojelulailla 2002. Sisätilat restauroitiin vuonna 2005.


title: Helsingin synagoga

text: Tasavallan presidentti, Suomen marsalkka Mannerheim, osallistui 6. joulukuuta 1944 adjutanttiensa saattamana Helsingin synagogassa pidettyyn Suomen puolesta kaatuneiden juutalaissotilaiden muistopalvelukseen.


title: Minuuttivalssi

text: Minuuttivalssi op. 64 nro 1 ( 'pikkuvalssi') on Frédéric Chopinin soolopianolle säveltämä valssi Des-duuri.


title: Minuuttivalssi

text: "Minuuttivalssin" tempomerkintä on "molto vivace". Kappale sävellettiin vuosina 1846–1847 ja julkaistiin "Trois valses" -kokoelman ensimmäisenä osana. Nimestään huolimatta "Minuuttivalssi" kestää esitettynä tyypillisesti puolestatoista kahteen minuuttia.


title: Minuuttivalssi

text: "Minuuttivalssi" omistettiin Madame la Comtesse Delphine Potockalle. Chopin ajatteli alun perin antaa teokselleen nimeksi "Petit Chien" ("Pieni koira").


title: Minuuttivalssi

text: "Minuuttivalssia" käytetään BBC:n radio-ohjelman "Just a Minute" teemasävelmänä. Viihdelaulaja Marion Rung levytti vuonna 1969 humoristisen lauluversion Chopinin kappaleesta. "Minuuttivalssi" soi myös Jean Renoirin elokuvassa "Pelin säännöt" (1939).


title: Sinfonia nro 1 (Prokofjev)

text: Sergei Prokofjevin sinfonia nro 1 D-duuri, (op. 25) valmistui vuonna 1917. Sinfonia on tyyliltään uusklassistinen, ja sitä kutsutaan monesti nimellä "Klassinen sinfonia".


title: Sinfonia nro 1 (Prokofjev)

text: Teoksen ensiesitys oli säveltäjän itsensä johtamana Pietarissa 21. huhtikuuta 1918. Boris Asafjeville omistetun sinfonian esitys kestää noin viisitoista minuuttia.


title: Sinfonia nro 1 (Prokofjev)

text: Teos on sinfoniaksi hyvin pienimuotoinen. Se noudattaa pitkälti klassismin ajan sinfonian rakenteita, ja musiikki on yhtä helppotajuista, joskin teos hyödyntää myös uudempia sävellys- ja soitinnustehoja. Teos kuuluu Prokofjevin soitetuimpiin.


title: Sinfonia nro 1 (Prokofjev)

text: Sergei Prokofjev käytti myöhemmin ensimmäisen sinfoniansa kolmatta osaa, gavottia, baletissaan "Romeo ja Julia".


title: Sinfonia nro 1 (Prokofjev)

text: Prokofjevin ensimmäinen sinfonia jakautuu neljään osaan:


title: Mülheim an der Ruhr

text: Mülheim an der Ruhr on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin metropolialueella, rajoittuen Düsseldorfin, Essenin, Oberhausenin sekä Duisburgin kaupunkeihin. Ruhr-joki virtaa läpi kaupungin keskustan, ja Mülheimin lempinimi onkin "kaupunki joen varrella" ("Stadt am Fluss").


title: Mülheim an der Ruhr

text: Mülheim on pinta-alaltaan 91,26 neliökilometrin suuruinen. Vuoden 2011 väestönlaskennassa siellä oli 166 865 asukasta,


title: Mülheim an der Ruhr

text: Mülheim mainittiin ensimmäisen kerran tekstissä vuonna 1093. Tuolloin se tunnettiin nimellä "Mulinhem". Kaupunginoikeudet se sai kuitenkin vasta vuonna 1808. Nykyisin Mülheim an der Ruhr toimii kotipaikkana monelle yritykselle, kuten kansainväliselle supermarketketjulle Aldille.


title: Steve Irwin

text: Stephen Robert ”Steve” Irwin (22. helmikuuta 1962 Essendon, Victoria – 4. syyskuuta 2006 Port Douglas, Queensland) oli australialainen eläinasiantuntija, Australia Zoo -eläintarhan johtaja, luonnonsuojelija ja televisiopersoona.


title: Steve Irwin

text: Irwin tunnetaan parhaiten monissa maissa esitetystä "Krokotiilimies" () -televisiosarjastaan. Suomessa sarjaa on esittänyt Nelonen ja Discovery-yhtiön Animal Planet -kaapelikanava. Maailmanlaajuisesti Irwinin ohjelmilla oli arviolta 200 miljoonaa katsojaa. Irwin oli haltioissaan päästessään tekemisiin vaarallisten eläinten kuten krokotiilien, käärmeiden, varaanien, skorpionien ja hämähäkkien kanssa.


title: Steve Irwin

text: Irwin avioitui vuonna 1992 yhdysvaltalaisen Terri Rainesin kanssa. Tämä osallistui miehensä televisio-ohjelmien tekemiseen. Pari sai kaksi lasta, Bindi Sue Irwinin (s. 1998) ja Robert Clarence "Bob" Irwinin (s. 2003). Työn lisäksi perhe oli Irwinille hyvin tärkeä.


title: Steve Irwin

text: Irwinin vilkas, innostunut ja liioitteleva esiintymistyyli sekä leveä australianenglannin murre on poikinut näköishahmoja muun muassa televisiosarjoihin "Simpsonit" ja "South Park". Irwin vieraili Oprah Winfreyn, Conan O’Brienin ja Jay Lenon televisio-ohjelmissa, "Eläintohtori 2" -elokuvassa sekä antoi äänensä "Happy Feet" -animaatioelokuvassa näyttäytyneelle etelänmerinorsu Treville.


title: Steve Irwin

text: "Krokotiilimiehenä" tunnettu Irwin sai surmansa traagisesti kesken luontodokumenttiohjelman kuvausmatkan sukeltaessaan Isolla valliriutalla 4. syyskuuta 2006 kello 11 aamupäivällä paikallista aikaa. Myrkyllinen 2,5 metrin pituinen, noin satakiloinen isokeihäsrausku pisti Irwiniä rintaan lähelle sydäntä, ja hän kuoli miltei heti sydämen pysähtymiseen. Tapahtuman jälkeen Irwin lennätettiin läheiseen sairaalaan, mutta mitään ei ollut tehtävissä. Tapahtuma tallentui videonauhalle, jonka Queenslandin poliisi otti haltuunsa. Irwinin ystävä John Stainton on kertonut, että kuolemaa todistavaa videonauhaa ei aiota koskaan näyttää julkisuudessa. Myös Discovery Channel ilmoitti, ettei aio näyttää videota sen vapauduttua poliisilta.


title: Steve Irwin

text: Irwin oli tiettävästi kolmas henkilö Australian historiassa, joka kuoli rauskun pistoon. Edellinen samankaltainen kuolemantapaus sattui vuonna 1945. Normaalisti rauskun pistos ei ole tappava, mutta ilmeisesti piikki osui suoraan sydämeen. Stainton kertoi CNN:n "Larry King Live" -lähetyksessä, että videolla Irwin vetää rauskun piikin rinnastaan viime hetkillään. Maailmalla tunnetaan tapauksia, joissa rauskun piston sydämeen tai sen lähelle saaneet ovat jääneet henkiin, kun piikki on jäänyt haavaan. Irwinin tapauksessa piikin irrottaminen omakätisesti saattoi koitua hänen kohtalokseen.


title: Steve Irwin

text: Australian pääministeri John Howard tarjoutui pitämään Irwinille valtiolliset hautajaiset, joista hänen isänsä Bob Irwin kuitenkin kieltäytyi ilmoittaen, että hänen poikansa olisi halunnut vain vähäeleiset hautajaiset.


title: Palveluseteli

text: Palveluseteli (usein myös maksuseteli tai voucher) on rajoitettu vaihdonväline, jolla on tietty rahallinen arvo ja joka voidaan käyttää ainoastaan tiettyyn tavaraan tai palveluun ja jolla ei ole yleensä jälkimarkkinoita. Matkatoimistot ja matkapalveluntuottajat ovat perinteisesti jo ennen sotia käyttäneet voucheria maksuvälineenä koti- ja ulkomaan matkustuksessa. Palvelusetelin myöntää esimerkiksi työnantaja työntekijälle tai kunta kuntalaiselle. Palvelusetelijärjestelmää käytetään vaikkapa mahdollistamaan valinnanvapautta ja kilpailua samalla kuitenkin rajaten sen käyttökohteet halutusti. Rahaan verrattuna palvelusetelin myöntäjä saa määrättyä käyttökohteen tarkemmin mutta toisaalta joustavammin verrattuna suoraan palveluntuotantoon tai ostamiseen. Tyypillisesti palvelusetelin haltija voi valita rajatusta joukosta palveluntarjoajia. Julkisten palvelujen järjestämisessä palvelusetelien käyttöönotto on yksi väline osittaisen yksityistämisen toteuttamiseen.


title: Palveluseteli

text: Suomalaisille tutuin versio palvelusetelistä on todennäköisesti lounasseteli. 2000-luvulla on Suomessakin tullut käyttöön mm. työnantajan ja työntekijän yhdessä rahoittamia liikunta- ja kulttuuriseteleitä. Suomessa palveluseteliä käytetään laajasti sosiaali- ja terveydenhuollossa sekä varhaiskasvatuspalveluissa. Palvelusetelioperaattori Vaanan selvityksen mukaan palveluseteliä käytetään kasvavissa määrin etenkin ikääntyneiden kansalaisten palveluiden järjestämisessä eli kotihoidossa ja tehostetussa palveluasumisessa.


title: Palveluseteli

text: Muita palvelusetelin variaatioita ovat esimerkiksi palveluseteli, jolla voi maksaa korkeakouluopintonsa. Tällaisia seteleitä on käytössä muun muassa Yhdysvalloissa, ei kuitenkaan Suomessa. Yhdysvalloissa sosiaaliapua myönnetään ruokakuponkien (food stamp) muodossa pyrkimyksenä estää tuen käyttö alkoholin ostoon.


title: Palveluseteli

text: Julkisten palvelujen palvelusetelijärjestelmässä kunta tai valtio ei itse tuota eikä tilaa mitään palvelua, vaan antaa kansalaisille palveluseteleitä, joilla kansalaiset saavat itse ostaa palvelun haluamaltaan taholta. Palvelusetelijärjestelmän yhtenä etuna mainitaan yleensä byrokratian väheneminen verrattuna kilpailuttamisen järjestämiseen; kokemukset osoittavat kuitenkin, että myös palvelusetelimalli lisää byrokratiaa.


title: Palveluseteli

text: Matkatoimiston myyntisopimuksissa määriteltiin myydyn palvelun maksutapa. Tärkeimmät palveluntuottajat antoivat matkatoimistolle oman lippuvaraston, joka tilitettiin ja maksettiin määräväliajoin. Jos palveluntarjoajan tuotteita tai palveluita myytiin vähän, palveluntarjoaja hyväksyi matkatoimiston oman voucherin maksuvälineenä. Palveluntarjoaja laskutti voucherit käytön mukaan. Sotien jälkeen Neuvostoliiton ja Itä-Euroopan maiden valuuttasäännöksistä johtuen kaikki ostetut palvelut maksettiin vouchereilla. Kotimaan ja länsimaiden matkustuksessa hotelli- ja autovuokrausvoucherit olivat yleisesti käytössä ennen luottokorttien käytön lisääntymistä. Internet pohjaiset varaus- ja maksutavat ovat poistaneet voucherit lähes kokonaan käytöstä.


title: Palveluseteli

text: Markkinoilla on tarjolla useita vaihtoehtoisia järjestelmiä palveluseteliprosessin hallintaan.


title: Palveluseteli

text: Vuonna 2010 markkinoille tullut Suomen ensimmäinen sähköinen palveluseteli Vaana Palveluseteli (ent. Smartum Palveluseteli) on käytössä yli 70 kunnassa, joiden alueella asuu yli miljoona ihmistä. Vaana Palvelusetelin kehittäminen aloitettiin vuonna 2008 yhdessä kuntien ja palveluntuottajien kanssa. Yli 1200 palveluntuottajaa vastaanottaa Vaana Palveluseteliä.


title: Palveluseteli

text: Vuonna 2013 markkinoille tullut, sairaanhoitopiirien ja usean kunnan käytössä oleva, Effector Palvelusetelit –järjestelmä on ensimmäinen tietojärjestelmäkokonaisuus, joka mahdollistaa täysin sähköisen palveluseteliprosessin alkaen palveluntuottajien hakeutumisesta palvelusetelijärjestelmän piiriin ja päättyen palvelusetelin puitteissa toteutuneiden palvelujen automaattiseen laskutukseen. Effector Palvelusetelit ja siihen yhteydessä oleva yksityisten palveluntuottajien ja asiakkaiden käyttämä palse.fi-verkkopalvelu mahdollistavat prosessin kaikkien tietojen reaaliaikaisen välittymisen osapuolten välillä ja soveltuvat käytettäväksi hyvin erityyppisissä terveyden- ja sosiaalihuollon palveluseteleissä.


title: Palveluseteli

text: Palveluseteli- ja ostopalvelujärjestelmä PSOP tarjoaa keskitetyn tietojärjestelmän palvelusetelien ja ostopalvelutilausten luomiseen, käyttämiseen ja annetuista palveluista tehtävään tilitykseen yksityisille palveluntuottajille. Sama järjestelmä soveltuu käytettäväksi kunnasta, järjestämistavasta (palveluseteli tai ostopalvelu) ja palvelusta riippumatta. Järjestelmää kehittävät yhteistyössä Espoo, Kouvola, Oulu, Tampere ja Turku, jotka ottavat palvelun käyttöönsä vuoden 2014 keväällä. Tavoitteena oli saada järjestelmä valtakunnallisesti käyttöön vuonna 2015. Vuoden 2015 lopussa järjestelmä oli käytössä 9 kunnassa.


title: Palveluseteli

text: Sosiaali- ja terveysministeriö tilasi vuonna 2003 selvityksen palveluseteleiden käytöstä kansainvälisesti sosiaali- ja terveydenhuollossa. Selvityksen mukaan Ruotsissa palveluseteleiden käytön myötä palvelujen kustannusten ennakoitavuus ja läpinäkyvyys on lisääntynyt, mikä on myös tehostanut kunnan omaa palvelutuotantoa. Selvityksessä haastateltujen yritysten mukaan yrityksille on syntynyt kannuste pitää asiakkaat tyytyväisinä, koska palvelusetelijärjestelmässä asiakkaalla on oikeus vaihtaa palveluntuottaja milloin tahansa.


title: Palveluseteli

text:
Selvityksessä pelätään, että palvelusetelit voivat myös lisätä hallinnollisia kustannuksia erityisesti silloin, kun palveluseteliin oikeuttava summa maksetaan suoraan palvelun tuottajille, ja näiden toimintaa joudutaan valvomaan tarkistamalla säännöllisesti työtuntilistat, joiden perusteella maksut suoritetaan. Saman selvityksen mukaan palvelusetelijärjestelmä voi lisätä palvelujen hintaa, mikäli tarjonta ei vastaa kysyntää ja riittävää kilpailua ei synny: terveydenhuollossa kilpailu on harvinaista, joten palveluseteli antaisi palveluntuottajille nykyisessä (vuoden 2004) markkinatilanteessa (monopoli, oligopoli) mahdollisuuden hintojen korottamiseen. Selvityksessä viitataan Nackan kunnan kokemuksiin palvelusetelistä, joiden mukaan palveluntuottajien välillä on syntynyt jonkinasteista kilpailua laadulla. Markkinoiden toimivuuden ongelmia kuvaa kuitenkin se, että esimerkiksi palvelusetelin kiinteää hintaa on välillä jouduttu korottamaan, jotta yritykset pysyisivät markkinoilla. Palveluseteli soveltuu Nackan kunnan kokemusten perusteella palveluihin, joissa on todellista tarjontaa pitämään palvelujen hintaa ja laatutasoa kohtuullisena: lasten päivähoidossa, kotipalveluissa tai hammashoidossa.. Vuosi selvityksen jälkeen vuonna 2004 palveluseteleiden käyttö tuli mahdolliseksi sosiaalipalveluissa.
Sosiaali- ja terveysministeriö tilasi vuonna 2007 selvityksen vuoden 2004 palveluseteleiden käyttöönoton vaikutuksissa kunnissa. Vuoden 2004 alussa voimaan tullut lainsäädäntö mahdollisti palvelusetelien käytön kaikissa kuntien sosiaali- ja terveyspalveluissa. Palveluseteliä käytettiin kunnissa kotipalveluissa, tukipalveluissa, asumispalveluissa, omaishoidontuessa, sotaveteraanien ja -vammaisten palveluissa, ja vammaisten kuljetuspalvelussa. Kokemukset palveluseteleiden käytöstä muutti Sosiaali- ja terveysministeriön kantaa palveluseteleihin positiivisemmaksi, vuoden 2003 selvityksessä pelättyjä ongelmia ei ollut ilmaantunut. Selvityksen mukaan kunnat ovat yleensä tyytyväisiä käyttökokemuksiinsa ja ilmaisevat kiinnostuksensa lisätä palvelusetelin käyttöä. Käytön laajentaminen kotisairaanhoitoon koettiin välttämättömäksi, eikä yksikään kunta kokenut omien työntekijöiden työtyytyväisyyden heikentyneen palvelusetelin myötä. Selvityksen mukaan myös asiakkaat ilmaisivat tyytyväisyytensä, itse asioistaan päättävät asiakkaat pitivät palveluseteliä onnistuneena välineenä. Asiakaskyselyn mukaan tyytyväisimpiä asiakkaita olivat lapsiperheet, joille oli annettu palveluseteli kotipalvelun hankkimiseen lyhytaikaiseen tarpeeseen, ja yleensäkin sellaiset asiakkaat, jotka olivat saaneet palvelusetelin tilapäisiin tai aika-ajoin toistuviin tarpeisiinsa.
Selvityksen tulosten pohjalta selvitys esitti, että palveluseteliä varten säädettäisiin puitelaki, jotta kunnat voisivat järjestää mitä tahansa palveluja antamalla asiakkaalle palvelusetelin. Vuonna 2009 palveluseteleiden käytön mahdollisuutta laajennettiinkin kaikkiin sosiaali- ja terveyspalveluihin.
Vuonna 2009 voimaantullut lainsäädännön muutos selkeytti lainsäädäntöä mahdollistaen kuntia laajentamaan palvelusetelien käyttökohteita.


title: Palveluseteli

text: Terveydenhuollon osalta kokemukset palvelusetelisovellusten käytöstä rajoittuvat kotisairaanhoitoon ja erityisesti hoitovakuutuksen osalta ikääntyneiden pitkäaikaishoitoon. Yksittäinen palvelusetelikokeilu hammashoidossa käynnistyi vuonna 1992 Tukholmassa Ruotsissa. Ainoastaan Yhdysvalloissa Medicare-vakuutusjärjestelmän osalta on keskusteltu laajemmin palvelusetelin soveltuvuudesta terveydenhuoltoon. Lisäksi on yksittäisiä esityksiä palvelusetelien käytöstä myös Englannin kansallisessa terveydenhuoltojärjestelmässä.


title: Palveluseteli

text:
Terveydenhuoltopalvelujen luonne eroaa joiltakin osin muista palveluista, esimerkiksi kotipalveluista. Yrittäjien tulo markkinoille on huomattavasti monimutkaisempaa terveydenhuoltopalveluissa verrattuna sosiaalipalveluihin. Terveydenhuollossa tarvitaan usein pitemmälle vietyä erityisosaamista, erityisiä teknisiä apuvälineitä ja korkeasti koulutettua työvoimaa verrattuna sosiaalipalvelujen tuottamiseen. Vaihtoehtoisten palveluntuottajien vähyyden vuoksi, terveydenhuollossa kilpailun edellytysten luominen sekä hintojen ja kustannusten vertailu olisi todennäköisesti vielä hankalampaa kuin sosiaalipalveluissa. Lisäksi sairaustilanteessa on usein kysymys hoitoketjusta, joka muodostuu useista eri vaiheista sekä sairaalassa että sen ulkopuolella. Jos hoitoketjun yhteen osaan annetaan palveluseteli, vaikeuttaisi se saumattoman hoitoketjun syntyä. Palveluntuottajan näkökulmasta sairaalahoitoon liittyy myös huomattavasti suurempia riskejä (mm. uusintaleikkaukset ja komplikaatiot) verrattuna sosiaalipalveluihin. Tällaisten riskien rahoitusvastuut (sekä lyhyt – että pitkäaikaiset) tulee voida sopia etukäteen.
Peruspalveluministeri Paula Risikko kommentoi palvelusetelijärjestelmän laajentamista mahdollistavaa lakimuunnosta vuonna 2009 sanomalla, että palvelusetelijärjestelmän käyttöönotto lisää yritystoimintaa ja edistää uusien työpaikkojen syntymistä, koska palveluseteliyrittäjinä voivat toimia myös sellaiset pienyritykset, jotka eivät kykene osallistumaan toiminnan suurta volyymia edellyttäviin ostopalvelujen kilpailutuksiin.


title: Palveluseteli

text: Työ- ja elinkeinoministeriön mukaan palveluseteli on asiakaslähtöinen tapa lisätä palvelujen innovatiivisuutta. Ministeriön mukaan se kannustaa palvelun laadun parantamiseen ohjaamalla kysyntää laadun mukaisesti palveluntuottajien välillä. Samalla se lisää asiakkaan kykyä vaikuttaa saamansa palvelun sisältöön.


title: Palveluseteli

text: Vihreän liiton entinen kansanedustaja Osmo Soininvaara asetti peruspalveluministerinä toimiessaan työryhmän selvittämään palvelusetelijärjestelmän käyttöönoton mahdollisuuksia. Soininvaaran mielestä palvelusetelijärjestelmän tuoma valinnanvapaus sopii hyvin kotihoitoon, koska on hyvin henkilökohtainen asia, kenet asiakas päästää kotiinsa. Hän arvostelee sitä, että seuraava Vanhasen I hallitus teki säädöksen, jossa palveluseteliä sai käyttää vain sosiaalipalveluissa, mutta ei terveydenhuollossa – Soininvaara huomauttaa, että seuraava Vanhasen II hallitus teki säädöksistä huomattavan paljon laajemman kuin hän oli suunnitellut vuonna 2002.


title: Palveluseteli

text: Sosiaali- ja terveysministeriön asettamassa sote-uudistuksen valmistelun ja toimeenpanon tuen asiantuntijaryhmässä ja Euroopan unionin komission eurooppalaisen terveydenhuollon kehittämisen asiantuntijaryhmässä toimiva Helsingin ja Uudenmaan sairaanhoitopiirin hallintoylilääkäri ja Helsingin yliopiston terveysoikeuden professori Lasse Lehtosen mukaan palvelusetelin keskeisenä ongelmana ovat siihen liittyvät korkeat hallinnointikustannukset. Esimerkiksi Helsingin ja Uudenmaan sairaanhoitopiirin kaihileikkaukseen antaman palvelusetelin yksikkökustannus on Lehtosen mukaan noin 50 euroa seteliltä, vaikka myöntämisen prosessia on vuosia hiottu ja yksinkertaistettu. Lehtosen mukaan asiakassetelin antamisen osalta välttämättömiä vaiheita ovat asiakassetelituottajien hallinnointi (tuottajien valinta ja tuotetun palvelun laadun varmistaminen), asiakassetelin myöntäminen (jossa ammattilainen arvioi potilaan asiakassetelin tarpeen), asiakassetelituottajan laskutuksen hallinnointi, ja asiakassetelipalvelun asianmukaisen toteutumisen varmentaminen (mikä jälleen edellyttää ammattilaisen osallistumista). Lehtosen mukaan noin 800 euron kaihileikkauksessa palvelusetelin kustannukset ovat noin 6 % kokonaiskustannuksista, jos taas suoritteen kuten esimerkiksi kuvantamistutkimuksen arvo olisi 200 euroa, olisi asiakassetelin hallintokustannus 25 % koko palvelun kustannuksesta.


title: Palveluseteli

text: Lehtosen mukaan vahinkovakuutusta harrastavat yksityiset vakuutusyhtiöt ovat Suomessakin jo vuosia sitten siirtyneet suorakorvausjärjestelmiin pienten vahinkojen osalta, ja että sote-uudistus kuitenkin käytännössä poistaa Kelan sairaanhoitokulujen suorakorvausjärjestelmän, ja tuo tilalle hallinnollisesti varsin raskaan maakuntien asiakassetelijärjestelmän. Tämä ei Lehtosen mukaan alenna terveydenhuollon kustannuksia, vaan sitoo melkoisen joukon nyt potilaita hoitavia lääkäreitä asiakasseteleitä hallinnoimaan. Pahimmassa tapauksessa Lehtosen mukaan potilaat jonottavat jatkossa hoitoon pääsyn sijasta asiakassetelin myöntämistä.


title: Oulun Luistelukerho

text: Oulun Luistelukerho r.y. (OLK) on vuonna 1949 perustettu oululainen taitoluisteluseura. Oulun Luistelukerhossa voi harrastaa joko yksinluistelua tai muodostelmaluistelua. Muodostelmaluistelun puolella kilpailevia joukkueita on kaudella 2016–2017 seitsemän: Tähtitytöt – minorisarjan joukkue, Aurora Borealis -SM-noviisisarjan joukkue, Stella Polaris – SM-juniorisarjan joukkue, Corda Borealis -kansallisen seniorisarjan joukkue, Cometes Borealis -kansallisen noviisisarjan joukkue, Luna Borealis -aikuissarjan joukkue ja Minitähdet -tulokassarjan joukkue. Seurassa on myös kaksi muodostelmaluistelun kehitysryhmää: Minitimantit ja Timantit. Yksinluistelussa seuran tunnetuin ja menestynein urheilija on moninkertainen SM- ja EM-mitalisti Susanna Pöykiö, jonka taitoluistelu-ura on jo päättynyt. Seurassa on myös taitoluistelukoulu jossa on kaikentasoisia ja -ikäisiä luistelijoita.


title: Tanssisali Lutakko

text: Tanssisali Lutakko on Jyväskylän Lutakossa sijaitseva rock-klubi, jota hallinnoi Jyväskylän elävän musiikin yhdistys, Jelmu. Kiinteistön omistaa keskinäinen kiinteistöyhtiö, jonka osakkaita ovat Jelmu ry, YAD ry sekä Kauko Sorjosen säätiö.


title: Tanssisali Lutakko

text: Jyväskylän elävän musiikin yhdistys Jelmu perustettiin 18. tammikuuta 1989. Samana vuonna Lutakossa sijaitseva vanha leipomo muunnettiin rock-klubiksi ja Jelmun toimitilaksi, Tassisali Lutakoksi. Lutakon ensimmäinen keikka oli 15. marraskuuta 1990.


title: Tanssisali Lutakko

text: Tanssisali Lutakko joutui purku-uhan alle, kun Lutakonniemen aluetta alettiin kehittää asuin- ja liikekortteleiksi entisen Schaumanin vaneritehtaan jäljiltä.


title: Tanssisali Lutakko

text: Jyväskylän kaupunginhallitus päätti kuitenkin 17. marraskuuta 2003, että Lutakon kulmauksen asemakaavaa ryhdytään muuttamaan siten, että Tanssisali Lutakko säilytetään.


title: Tanssisali Lutakko

text: Kulttuurihistoriallisesti merkittävän Tanssisali Lutakon pelastuminen sinetöitiin Jyväskylän kaupunginvaltuustossa kokouksessa 16. toukokuuta 2005, jossa päätettiin luovuttaa Tanssisali Lutakon rakennus ja tontti korvauksetta uudelle Kiinteistöosakeyhtiö Schaumanninkadun leipomo Oy:lle, josta Jelmu ry omistaa 75 prosenttia ja Kauko Sorjosen säätiö 25 prosenttia.


title: Tanssisali Lutakko

text: Vuoden 2005 alussa käynnistetty peruskorjaus valmistui saman vuoden joulukuussa. Kunnostus toteutettiin suurelta osin vapaaehtoistyönä, ja sen yhteydessä Lutakkoon rakennettiin lisää harjoittelutiloja muusikoille, työhuoneita taiteilijoille, teatteri, joogasali ja toimistotilat YAD ry:lle.


title: Tanssisali Lutakko

text: Peruskorjaus maksoi 2,7 miljoonaa euroa, josta Jyväskylän kaupunki maksoi 500 000 euroa, Länsi-Suomen lääninhallitusEAKR-rahoituksena miljoona euroa ja Raha-automaattiyhdistys maksoi YAD:n tilojen osuuden. Loput Lutakon Tanssisalin kiinteistöyhtiö rahoitti lainalla. Vuoden 2009 maaliskuussa kiinteistöyhtiö ja Kauko Sorjosen säätiö sopivat toiminnan tulevaisuuden turvaavasta järjestelystä, jossa Kauko Sorjosen säätiö lunasti kiinteistöyhtiön lainan pankilta ja kiinteistöyhtiö lyhentää lainaansa säätiölle.


title: André Citroën

text: André-Gustave Citroën (5. helmikuuta 1878 – 3. heinäkuuta 1935) oli ranskalainen tehtailija. Hänet tunnetaan Citroën-automerkin perustajana.


title: André Citroën

text: André-Gustave Citroën oli viisihenkisen perheen kuopus. Hänen isänsä oli nimeltään Levie Citroen ja äitinsä Mazra Kleinmann (syntynyt Varsovassa, Puolassa). Citroënin perhe oli alun perin juutalaista alankomaalais-puolalaista timanttikauppiassukua. Suku muutti vuonna 1873 Amsterdamista Pariisiin, jossa perhe muutti nimensä Citroëniksi. Citroen tarkoittaa hollanniksi sitruunaa. André Citroënin isä teki itsemurhan, kun André oli 6-vuotias.


title: André Citroën

text: Citroën perusti vuonna 1919 autotehtaan, josta tuli maailman neljänneksi suurin 1930-luvulla. Citroën kuoli mahasyöpään Pariisissa vuonna 1935. Hänet on haudattu Cimetière du Montparnasseen.


title: Karl Urban

text: Karl-Heinz Urban (s. 7. kesäkuuta 1972 Wellington) on uusiseelantilainen näyttelijä. Parhaiten hänet tunnetaan roolistaan Éomerina "Taru sormusten herrasta" -trilogian jälkimmäisissä osissa "" (2002) ja "" (2003).


title: Karl Urban

text: Urban näytteli televisiosarjoissa "Hercules" ja "Xena" vuosina 1996–2001. "Xenassa" Urban esitti kolmea eri hahmoa, Julius Caesaria, Kupidoa sekä amatsoniheimon vihollisheimon, samiittien, jäsentä nimeltä Kor.


title: Karl Urban

text: "Taru sormusten herrasta" -sarjan ohella Urban on esiintynyt muun muassa elokuvissa "Aavelaiva", "Riddickin aikakirja", "Medusan isku", "Doom", "Star Trek" ja "Dredd". Hän näytteli myös Woodrow Callia televisiosarjassa "Comanche Moon" (2008) ja John Kennexiä televisiosarjassa "Almost Human" (2013–2014).


title: Karl Urban

text: Urban avioitui vuonna 2004 maskeeraaja Natalie Wihongin kanssa. Parilla on kaksi poikaa. Kesäkuussa 2014 he ilmoittivat eroavansa. Urban on seurustellut näyttelijä Katee Sackhoffin kanssa marraskuusta 2014 lähtien.


title: DPNI

text: Dviženie protiv nelegalnoi immigratšii () on 10. kesäkuuta 2002 perustettu venäläinen kansalaisjärjestö, joka vastustaa laitonta siirtolaisuutta. Sillä on toimintaa noin 30:ssä kaupungissa. Järjestön perustamisen syynä olivat Krasnoarmeiskissa tapahtuneet mielenosoitukset ja hyökkäykset, joiden tarkoituksena oli pelottaa armenialaiset pois. Järjestön johdossa on Aleksandr Belov, ja sen ideologinen johtaja on Viktor Jakušev.


title: DPNI

text: Jotkut liikkeen jäsenistä tulivat Kontupohjaan osoittamaan mieltä azerbaidžanilaisia vastustaviin mielenosoituksiin.


title: DPNI

text: Liike myös vastustaa sotarikoksista syytetyn bosnialaisen Ratko Mladićin tuomitsemista.


title: DPNI

text: DPNI on järjestänyt "venäläisiä marsseja" kansallisen yhtenäisyyden päivänä sekä Stalinin syntymäpäivänä.


title: DPNI

text: Osa sen kannattajista perusti Suur-Venäjä-puolueen (Великая Россия) entisestä Rodinasta eronneiden kanssa.


title: DPNI

text: Moskovalainen tuomioistuin kuitenkin kielsi liikkeen toiminnan 18. huhtikuuta 2011.


title: Tiikerinsilmä – Rocky III

text: Tiikerinsilmä – Rocky III on vuonna 1982 ilmestynyt yhdysvaltalainen nyrkkeilyaiheinen elokuva. Elokuvaan teki käsikirjoituksen ja ohjauksen Sylvester Stallone, joka myös esiintyi pääosassa. Sen tunnusmusiikkina toimii Survivor-yhtyeen kappale ”Eye of the Tiger”, josta tuli elokuvan myötä erittäin tunnettu.


title: Tiikerinsilmä – Rocky III

text: On kulunut kolme vuotta edellisen elokuvan tapahtumista, ja Rocky Balboa on puolustanut mestaruuttaan kymmenen kertaa. Rocky ottelee hyväntekeväisyysottelun kookasta painijaa Ukkoshuulta (Hulk Hogan) vastaan. Philadelphiassa, kun Rockyn muistopatsasta paljastetaan, ykköshaastaja Clubber Lang (Mr. T) saa hänet suuttumaan ja suostumaan viimeiseen otteluun. Rocky häviää ottelun tyrmäyksellä toisessa erässä. Samalla hänen valmentajansa Mickey kuolee sydänkohtaukseen. Mickeyn hautajaisten jälkeen entinen maailmanmestari Apollo Creed suostuttelee Rockyn uusintaotteluun Clubberia vastaan ja alkaa valmentaa häntä koitokseen. Apollon valmennustavat poikkeavat selvästi Rockyn tuntemista Mickeyn tavoista, sillä Apollo pyrkii hankkimaan Rockylle lisää nopeutta. Rocky kohtaa äärimmäisen tasaväkisessä ottelussa Clubberin ja onnistuu tyrmäämään tämän kolmannessa erässä. Lopussa Rocky suostuu epäviralliseen uusintaan Apollon kanssa. He ottelevat ilman katsojia tai muitakaan ulkopuolisia ja elokuva päättyy juuri, kun heidän ottelunsa alkaa ja tulos jää katsojalle avoimeksi.


title: HMS Ark Royal (91)

text: HMS Ark Royal (viirinumero 91) oli Britannian Kuninkaallisen laivaston lentotukialus toisen maailmansodan aikana. Alus upposi 14. marraskuuta 1941 saksalaisen sukellusveneen torpedoitua sen edellisenä päivänä.


title: HMS Ark Royal (91)

text: Aluksen suunnittelu aloitettiin vuonna 1934 ja sen tuli täyttää Washingtonin laivastosopimuksen rajoitukset. Se rakennettiin Cammell Laird and Company Limitedin telakalla Birkenheadissä. Palvelukseen oton 16. marraskuuta 1938 jälkeen "Ark Royal" oli mukana sodan alun merkittävimmissä tapahtumissa merellä. Sen lentokoneet osallistuivat sodan ensimmäiseen sukellusveneen upottamiseen, ja yksi niistä ampui ensimmäisenä brittiläisenä lentokoneena saksalaisen lentokoneen alas toisessa maailmansodassa.


title: HMS Ark Royal (91)

text: Alus osallistui palvelusuransa aikana taisteluun Norjasta, saksalaisen taistelulaiva Bismarckin metsästykseen Atlantilta sekä saattueiden suojaamiseen Välimerellä. Näiden taisteluiden aikana se selviytyi lukuisia kertoja saksalaisten suorittamista hyökkäyksistä saaden maineen onnekkaana aluksena.


title: HMS Ark Royal (91)

text: "Ark Royal" oli ensimmäinen Kuninkaallisen laivaston tukialus, joka oli jo alun perin suunniteltu tukialukseksi. Sitä ennen laivastolla oli ollut muista aluksista muunnettuja tukialuksia, joista saatua tietoa hyödynnettiin suunnittelussa. Siinä otettiin huomioon Washingtonin laivastosopimuksen rajoitukset, joiden mukaan Britannian tukialusten kokonaistonnimäärä ei saanut ylittää 135 000 tonnia, yksikään alus ei saanut olla suurempi kuin 32 000 tonnia ja vain kaksi alusta saisi ylittää 27 000 tonnia. Sopimusta täydentävän, vuonna 1933 solmitun Lontoon laivastosopimuksen mukaan uusien tukialusten rakentaminen ja vanhojen alusten muuttaminen tukialuksiksi oli kielletty ennen vuotta 1937. Laivaston suunnittelutoimiston päällikkö () Arthur Johns vahvisti marraskuussa 1934 aluksen piirustukset ja aluksen runko sekä koneet tilattiin huhtikuussa 1935 Cammell Lairdin telakalta.


title: HMS Ark Royal (91)

text: "Ark Royal" oli Kuninkaallisen laivaston ensimmäinen tukialus, jonka hangaari ja lentokansi olivat osa runkorakenteita. Aluksen suuri, yhtenäinen lentokansi oli 219,91 metriä pitkä ja 28,88 metriä leveä. Se oli 17 metrin korkeudella meren pinnasta aluksen ollessa täysin kuormattu. Lentokansi jatkui myöhemmistä tukialuksista poiketen epätavallisen pitkälle perän yli. Se oli osa runkoa jäykistävää rakennetta ja siihen oli asennettu kaksi katapulttia, joilla kyettiin lähettämään ilmaan 66 solmun nopeudella lähes 5,5 tonnin painoisen lentokoneen. Kannen oikeassa reunassa oli komentosilta ja korkea savupiippu.


title: HMS Ark Royal (91)

text: Aluksen suuren lentokonekapasiteetin vuoksi siihen rakennettiin kaksikerroksinen lentokonehangaari. Ylempi hangaari oli pituudeltaan 173,13 metriä ja alempi 137,77 metriä. Kummankin hangaarin korkeus oli 4,88 metriä ja leveys 18,29 metriä. Hangaareista kannelle siirtoa varten alukselle oli asennettu kolme nelikulmaista hissiä. Kaksi hisseistä olivat kooltaan 13,72 × 6,71 metriä ja kolmas 13,72 × 7,62 metriä. Kussakin hississä oli kaksi tasoa, joista ylempi siirsi koneita ylemmästä hangaarista kannelle ja alempi hangaarien välillä. Siksi matka alahangaarista kannelle edellytti koneen siirtoa kolme kertaa. Aluksella oli 100 000 gallonaa (455 000 litraa) lentobensiiniä.


title: HMS Ark Royal (91)

text: Aluksen aseistus oli suunniteltu ilmapuolustukseen, ja vihollisen aluksien torjunnasta vastasivat saattajat ja tukialuksen lentokoneet. Alukselle asennettiin kuusitoista 4,5 tuuman L/45 QF Mk I -ilmatorjuntatykkiä kahdeksaan kaksoistorniin. Tornit asennettiin lentokannen molemmin puolin niitä varten rakennetuille ulokkeille juuri lentokannen tason alapuolelle. Lisäksi asennettiin neljä kahdeksanputkista kaksipaunaista (1,5") ilmatorjuntatykkiä lentokannelle komentosillan etu- ja takapuolelle. Lentokannen kumpaankin päähän asennettiin neljä nelipiippuista .50 tuuman (12,7 mm) ilmatorjuntakonekivääriä.


title: HMS Ark Royal (91)

text: Aluksella palveli yhteensä 16 Laivaston ilmavoimien laivuetta, keskimäärin viisi laivuetta kerrallaan.


title: HMS Ark Royal (91)

text: "HMS Ark Royal" siirtyi palvelukseenoton jälkeen 16. tammikuuta varustettavaksi ja koeajoja varten Portsmouthiin, jonne se saapui kaksi päivää myöhemmin. Alus siirtyi 10. tammikuuta Portsmouthista Spitheadiin. "HMS Ark Royalin" laivueiksi Amiraliteetti määräsi vuoden 1938 lokakuussa 800. ja 810. laivueet, joiden koneet olivat tyyppiä Blackburn B-24 Skua Mk II, sekä 820. ja 821. laivueet Fairey Swordfish Mk I -koneineen. Pääosa laivueista siirtyi alukselle 11. tammikuuta 1939. Spitheadistä alus aloitti seuraavana päivänä purjehduksen Gibraltarille saapuen perille 16. tammikuuta. Alus viipyi Gibraltarilla ainoastaan seuraavaan päivään, minkä jälkeen se jatkoi matkaansa Maltalle. Maltalla alus suoritti täydennyksiä ja jatkoi 23. tammikuuta matkaansa Aleksandriaan. Paluumatkan Aleksandriasta alus aloitti 16. helmikuuta matkaten Maltan ja Gibraltarin kautta Portsmouthiin, jonne se saapui 24. maaliskuuta. Alukselle lisättiin vielä huhtikuussa Portsmouthissa 803. laivueen Blackburn Skua ja Blackburn Roc -koneet.


title: HMS Ark Royal (91)

text: "HMS Ark Royal" aloitti 2. toukokuuta seuraavan purjehduksensa, jonka aikana koulutettiin aluksen lentohenkilöstöä tehtäviinsä sekä opeteltiin aluksen yhteistoimintaa muiden alusten kanssa. Alus kulki reittiä Portsmouth-Weymouth-Portland-Weymouth-Portland-Portsmouth-Spithead-Portsmouth-Weymouth-Torbay-Spithead-Portsmouth, jonne se saapui 30. kesäkuuta. Alus viipyi Portsmouthissa heinäkuun loppuun, jona aikana sille suoritettiin huoltotoimenpiteitä.


title: HMS Ark Royal (91)

text: Alus aloitti 29. heinäkuuta seuraavan purjehduksensa, jonka tarkoituksena oli aluksen siirto Scapa Flow'hun. Alus pääsi päämääräänsä 25. elokuuta. Elokuussa 818. laivueen Fairey Swordfish -koneet siirtyivät alukselle, mutta laivue siirtyi kuitenkin jo lokakuussa "HMS Furiousille".


title: HMS Ark Royal (91)

text: "HMS Ark Royal" liitettiin 3. syyskuuta 1939 Kotilaivastoon, jossa alus palveli edelleen toisen maailmansodan alkaessa. Se määrättiin luoteisrannikolle 9. syyskuuta muodostettaessa tukialusten ympärille perustettuja sukellusveneentorjuntaryhmiä. Näitä tukialuksia olivat "HMS Courageous", "HMS Hermes" ja "HMS Ark Royal". Tukialuslentokoneet lisäsivät sukellusveneiden havainnointisädettä, mutta samalla tukialukset joutuivat sukellusveneiden maaleiksi.


title: HMS Ark Royal (91)

text: "HMS Ark Royal" lähti 10. syyskuuta sukellusveneidentorjuntapurjehdukselle suojanaan hävittäjät "HMS Eskimo", "HMS Faulknor", "HMS Firedrake" ja "HMS Foxhound". Alus otti 14. syyskuuta vastaan "S/S Fanad Headilta" hätäkutsun, jossa alus ilmoitti joutuneensa sukellusveneen ahdistelemaksi noin 200 merimailin päässä rannikosta. Tukialus kääntyi ja kiihdytti vauhtiaan lähettääkseen 3 Blackburn Skua -lentokonetta hätään joutuneen aluksen avuksi, mutta joutui samalla itse sukellusvene "U-39:n" maaliksi. Sukellusvene laukaisi kaksi torpedoa, jotka menivät väistöliikkeen vuoksi ohi. Tukialuksen saattajina toimineet kolme F-luokan hävittäjää hyökkäsivät sukellusveneen kimppuun ja pakottivat sen pintaan. "U-39" oli ensimmäinen toisessa maailmansodassa upotettu saksalainen sukellusvene.


title: HMS Ark Royal (91)

text: Samanaikaisesti tukialukselta lähteneet Blackburn Skuat löysivät "S/S Fanad Headin", jolla oli saksalainen valtausmiehistö. Skuat syöksypommittivat "U-30:ä", mutta kaksi koneista syöksyi oman pomminsa nostattamiin sirpaleisiin ja vesipatsaaseen ja putosi mereen. "U-30" pakeni valtausmiehistön palattua alukseen ja vangittua koneiden lentäjät, joista tuli toisen maailmansodan ensimmäiset Kuninkaallisen laivaston sotavangiksi jääneet. Niiden tähystäjät hukkuivat. Paetessaan "U-30" torpedoi "S/S Fanad Headin" ().


title: HMS Ark Royal (91)

text: "HMS Ark Royal" palasi Loch Eween, jossa Winston Churchill suoritti aluksen ja sen miehistön katselmoinnin. Sukellusvene "U-39:n" upottaminen oli taistelutahdolle tärkeää. Epäonnistunut "U-39:n" hyökkäys "HMS Ark Royalia" vastaan ja toinen onnistunut hyökkäys 17. syyskuuta "HMS Courageousia" vastaan osoittivat kuitenkin, kuinka haavoittuvia tukialukset olivat sukellusveneitä vastaan, joten tukialukset poistettiin sukellusveneiden torjuntayksiköistä.


title: HMS Ark Royal (91)

text: "HMS Ark Royalin" seuraava tehtävä oli lähteä yhdessä taistelulaivojen "HMS Nelsonin" ja "HMS Rodneyn" sekä hävittäjäsuojauksen kanssa Norjanmerelle suojaamaan sukelluskyvyttömäksi vaurioituneen brittiläisen sukellusveneen "HMS Spearfishin" kotiinpaluuta. Tukialukselta lähtenyt Fairey Swordfish -partio havaitsi aamulla 26. syyskuuta kolme saksalaista Rannikkolentorykmentin 2. lentueen Dornier Do 18 -lentovenettä varjostamassa osastoa.


title: HMS Ark Royal (91)

text: "HMS Ark Royalilta" nousi yhdeksän 803. laivueen Blackburn Skua -hävittäjää poistamaan varjostajat osaston hänniltä. Brittiosastolla ei ollut tutkaa, joten hävittäjillä meni jonkin aikaa varjostajien löytämiseen. Kun Skua-osasto sai saksalaiset näkyviinsä, lentoveneet kääntyivät pois ja avasivat tulen. Luutnantti B. S. McEwan ja pursimies B. M. Seymour pakottivat yhden lentoveneistä laskeutumaan veteen, jolloin sen miehistö antautui. Suojaosastoon kuulunut hävittäjä "HMS Somali" nouti vangit ja upotti lentoveneen. Siten Blackburn Skua oli ensimmäinen brittiläinen lentokone, joka ampui alas viholliskoneen toisessa maailmansodassa.


title: HMS Ark Royal (91)

text: Saksalaisilla oli nyt tiedossa laivasto-osaston sijainti, ja he lähettivät Westerland/Syltin lentotukikohdasta (nykyinen Syltin lentokenttä) yhdeksän Heinkel He 111- ja neljä Junkers Ju 88 -pommittajaa tuhoamaan osastoa. Tehtävä oli samalla Ju 88:n ensimmäinen taistelutehtävä. Saksalaisten lähestyessä aluksia ne aloittivat ilmatorjuntatulen. Yksi Ju 88 -pommikoneista rynnäköi kuitenkin ilmatorjunnasta huolimatta "HMS Ark Royalia" kohti. Kone pudotti pomminsa 1 200 jaardista (1 100 m) ja se osui mereen 30 jaardia (27,5 m) aluksesta aiheuttamatta vaurioita. Lentokone kuitenkin palasi tulittaen tukialusta konekiväärein.


title: HMS Ark Royal (91)

text: Lokakuussa "HMS Ark Royal" otti kaksi Blackburn Skua -laivuetta kannelleen ja purjehti 4. lokakuuta Loch Ewestä yhdessä taisteluristeilijä "HMS Renownin" ja H-luokan hävittäjien "HMS Hardy", "HMS Hasty", "HMS Hereward" ja "HMS Hostile" kanssa Etelä-Atlantille Freetowniin Sierra Leoneen, jonne osasto (Force K) saapui 12. lokakuuta, suojaamaan saattueita Atlantin ylityksissä ja auttamaan saksalaisen taskutaistelulaiva "Admiral Graf Speen" etsinnässä. "HMS Ark Royalilta" lähtenyt tiedustelukone havaitsi saksalaisen tankkerin "Altmarkin" 19. lokakuuta. Alusta kuitenkin luultiin amerikkalaiseksi tankkeriksi "US Delmariksi", ja se päästettiin menemään. "HMS Ark Royal" valtasi 5. marraskuuta saksalaisen kauppalaiva "SS Uhenfelsin", joka oli matkalla Saksaan. Tukialuksen koneet havaitsivat alueella muitakin aluksia, ja kahdesti miehistöt hylkäsivät aluksensa luullen joutuvansa hyökkäyksen kohteeksi. Norjalaisen aluksen miehistö palasi alukseensa saatuaan viestin koneelta, mutta belgialaisen aluksen miehistö ei, koska viesti putosi aluksen savupiippuun.


title: HMS Ark Royal (91)

text: Saman aikaisesti "Admiral Graf Spee" oli Montevideossa korjaamassa La Plata -joen suulla tapahtuneessa taistelussa tulleita vaurioita. "HMS Ark Royal" ja "HMS Renown" saivat määräyksen purjehtia tukemaan piirittävää osastoa. Alusten ollessa vielä 36 tunnin matkan päässä brittien lähettiläs sai idean saksalaisten hämäämiseksi ja vuosi lehdistöön tiedon "HMS Ark Royalin" tankkaamisesta Buenos Airesissa 140 kilometriä Montevideosta länteen. Tämän tiedon toimitti Saksan suurlähettiläs "Admiral Graf Speen" päällikölle Hans Langsdorffille, joka päätti upottaa laivansa, ettei se joutuisi brittien käsiin.


title: HMS Ark Royal (91)

text: "HMS Ark Royal" viipyi edelleen Atlantilla kotisatamanaan Freetown, kunnes se saattoi vaurioituneen Port Stanleystä 21. tammikuuta 1940 lähteneen risteilijä "HMS Exeterin" Devonportin telakalle, jonne alukset saapuivat helmikuussa. Tukialus matkasi Portsmouthiin 15. helmikuuta täydentämään varastojaan ja saamaan miehistötäydennystä, minkä jälkeen alus siirtyi Scapa Flow'hun. Alus oli huollettavana viitisen viikkoa, jona aikana miehistö sai lomaa vuorolistojen mukaan. "HMS Ark Royalin" Blackburn Skua -laivueet siirrettiin lähellä Kirkwallia sijainneelle Hatstonin Laivastonlentoasemalle Orkneysaarten satamapaikkojen ilmasuojan vahvistamiseksi.


title: HMS Ark Royal (91)

text: "HMS Ark Royal" liitettiin Välimeren laivaston harjoituksiin, ja se lähti Scapa Flow'sta Välimeren laivastoon Aleksandriaan 31. maaliskuuta yhdessä "HMS Gloriousin" kanssa. Syynä Välimerelle lähtöön oli rauhallisemman ympäristön etsiminen harjoituksille. Alukset saapuivat Aleksandriaan 8. huhtikuuta, mutta harjoitukset peruttiin seuraavana päivänä. Alukset palasivat Gibraltarille odottamaan jatko-ohjeita.


title: HMS Ark Royal (91)

text: Saksalaiset aloittivat 7. huhtikuuta operaatio Weserübungin. Hyökkäävät joukot suojasivat rannikkoalueita ja vaikeuttivat siten tehokkaasti Englannin laivaston maajoukkojen tukemista Norjan rannikolla.


title: HMS Ark Royal (91)

text: Norjan rannikolla olevien aluksien ilmasuojan parantamiseksi Amiraliteetti määräsi 16. huhtikuuta "HMS Ark Royalin" ja "HMS Gloriousin" siirtymään Gibraltarilta Norjan rannikolle. Alukset saapuivat Scapa Flow'hun 23. huhtikuuta, ja ne purjehtivat vielä samana päivänä vara-amiraali Lionel Wellsin johdolla Norjan rannikolle yhdessä risteilijöiden "HMS Curlew" ja "HMS Berwick" sekä hävittäjien "HMS Hyperion", "HMS Hereward", "HMS Hasty", "HMS Fearless", "HMS Fury" ja "HMS Juno" suojaamina tehtävinään Keski-Norjan maihinnousun tukeminen, Trondheimin ympäristön kohteiden tuhoaminen sekä Gloster Gladiator koneiden siirtäminen Norjaan ("operaatio DX"). Operaatio oli samalla Kuninkaallisen laivaston ensimmäinen, jossa tukialusten ensisijaisena tehtävänä oli muiden alusten suojaaminen.


title: HMS Ark Royal (91)

text: "HMS Ark Royal" saapui muun osaston mukana Norjan rannikolle 24. huhtikuuta. "HMS Ark Royalilla" oli kannellaan 800. ja 803. laivueiden Skuat, Swordfishit sekä viisi Roc-hävittäjää.


title: HMS Ark Royal (91)

text: "HMS Ark Royalilta" nousi 220 kilometriä Norjan rannikosta kuusi Skuaa tukemaan liittoutuneiden tukikohtaa, joka oli joutunut saksalaisten lentokoneiden rynnäköinnin kohteeksi. Skuat olivat kuitenkin liian hitaita tuhotakseen saksalaiskoneet, mutta ne kykenivät estämään koneiden rynnäköinnin alueella. Kuuden Skuan lopulta lähtiessä paluumatkalle koneiden polttoaine oli lähes lopussa, jolloin kolme koneista joutui polttoaineen loputtua laskeutumaan veteen.


title: HMS Ark Royal (91)

text: "HMS Ark Royalilta" nousi vielä samana päivänä 10 Skuaa ja 26 Swordfishiä hyökätäkseen Trondheimin saksalaiskohteita vastaan. Koneet vaurioittivat kahta tankkialusta ja yhtä kuljetusalusta, tuhosivat kolme lentokonetta sekä vaurioittivat lentokenttää. Neljä tukialukselta lähteneistä koneista ammuttiin alas, ja seitsemän konetta joutui laskeutumaan veteen polttoaineen loputtua.


title: HMS Ark Royal (91)

text: Seuraavana päivänä kaikki jäljellä olevat Skuat hyökkäsivät sisämaan kohteisiin. Koneet tuhosivat kaksi saksalaista lentokonetta, ja yksi oma menetettiin. Kaksi koneista joutui tekemään pakkolaskun polttoaineen loputtua. Skuat torjuivat 26. huhtikuuta laivasto-osastoa vastaan hyökänneet saksalaiset pommikoneet ja ampuivat alas kaksi hyökkääjistä ja menettäen itse yhden.


title: HMS Ark Royal (91)

text: "HMS Ark Royal" lähti paluumatkalle 27. huhtikuuta Scapa Flow'hun hakemaan lisää koneita, koska se oli menettänyt lähes kaikki Skuansa. Alus lähti Scapa Flow'sta paluumatkalle Norjan rannikolle vielä samana päivänä. Aluksen suojana oli taistelulaiva "HMS Valiant". Matkan aikana alukset joutuivat Saksan ilmavoimien Norjasta operoivien Junkers Ju 88- ja Heinkel He 111 -koneiden hyökkäyksen kohteeksi. Ne saapuivat rannikolle 29. huhtikuuta.


title: HMS Ark Royal (91)

text: Brittien sodanjohto päätti, ettei Keski-Norjaa kyetä puolustamaan. Joukkojen evakuointi aloitettiin 30. huhtikuuta Moldesta ja Åndalsnesista "HMS Ark Royalin" koneiden suojatessa evakuointia. Saksan ilmavoimien lentokoneet hyökkäsivät tukialusta vastaan 1. toukokuuta useaan otteeseen. Tukialuksen lentokoneet ja ilmatorjunta kykenivät estämään yritykset, eikä tukialus saanut osumaa. Evakuointi saatiin päätökseen 3. toukokuuta, jolloin "HMS Ark Royal" sai käskyn palata Scapa Flow'hun tankattavaksi ja täydennettäväksi. Scapa Flow'ssa aluksen päällikkö kapteeni Arthur Power luovutti tehtävät kapteeni Cedric Hollandille. Tämän johdolla alus lähti seuraavana päivänä Narvikin edustalle, jossa se aloitti toiminnan 6. toukokuuta.


title: HMS Ark Royal (91)

text: "HMS Ark Royal" kävi Scapa Flow'ssa täydentämässä varastoja 25.–30. toukokuuta. Täydennyksen jälkeen alus palasi Narvikin edustalle 2. kesäkuuta. Narvikin taistelun päätyttyä "HMS Ark Royal" ja "HMS Glorious" suojauksineen lähtivät 8. kesäkuuta kohti etelää. Pian lähdön jälkeen "HMS Glorious" saattajinaan hävittäjät "HMS Acasta" ja "HMS Ardent" ottivat suoremman kurssin kotisatamaan heikon polttoainetilanteensa vuoksi. "HMS Ark Royal" saattajinaan hävittäjät "HMS Diana", "HMS Acheron" ja "HMS Highlander" purjehti joukkojenkuljetussaattueen mukana pidempää reittiä.


title: HMS Ark Royal (91)

text: "HMS Ark Royalin" lentokoneet hyökkäsivät Saksan laivaston taisteluristeilijä "Scharnhorstia" vastaan 13. kesäkuuta. Hyökkäyksessä ei saatu "Scharnhorstiin" yhtään osumaa, mutta kahdeksan Skuaa ammuttiin alas. Koneiden palattua tukialukselle "HMS Ark Royal" jatkoi matkaansa kohden Scapa Flow'ta, jonne se saapui 14. kesäkuuta.


title: HMS Ark Royal (91)

text: "HMS Ark Royal" lähti kesäkuun lopussa takaisin Välimerelle. 801 laivue oli ollut tilapäisesti sijoitettuna maakentälle Detlingiin Kentiin Dunkerquen evakuoinnin aikana kesäkuussa 1940. "HMS Ark Royalin" laivueiden henkeä nostivat uudet Skuat ja täydennykset sekä lähtö Välimerelle. "HMS Ark Royal" saapui yhdessä taisteluristeilijä "HMS Hoodin" kanssa Gibraltarille 23. kesäkuuta, kannellaan 30 Fairey Swordfishiä ja 24 hävittäjää. Alukset liitettiin muodostettavaan Force H:hon, jonka kokoaminen vara-amiraali James Somervillen alaisuuteen aloitettiin samana päivänä.


title: HMS Ark Royal (91)

text: Heinäkuussa 1940 "HMS Ark Royal" osallistui Operaatio Catapultiin, jonka tavoitteena oli tuhota Vichyn Ranskan laivasto. Hyökkäyksessä Algeriaan Oranin satamaan "HMS Ark Royalin" 810. ja 820. (Fairey Swordfish -) laivueet, jotka lensivät kolmessa neljän koneen ryhmässä, torpedoivat ja vaurioittivat pahoin taisteluristeilijä "Dunkerqueta".


title: HMS Ark Royal (91)

text: Force H lähti merelle 8. heinäkuuta kello 7.00 operaatio MA5:n tueksi hyökkäämällä Cagliarin lentotukikohtaa vastaan. Osastoon kuuluivat taisteluristeilijä "HMS Hood" (Somervillen lippulaiva), taistelulaivat "HMS Valiant" ja "HMS Resolution", kevyet risteilijät "HMS Arethusa", "HMS Enterprise" ja "HMS Delhi", "HMS Ark Royal" sekä 10 hävittäjää. Akselivaltojen lentokoneet hyökkäsivät 9. heinäkuuta kello 15.45 noin 50 mailia (80 km) Menorcalta etelään. Koneet hyökkäsivät kolmessa aallossa: ensimmäinen aalto parvittain kolme konetta kerrallaan, toinen kello 17.50 alkanut hyökkäys suurena lauttana ja kolmas kello 18.36 alkanut hyökkäys auringosta. Kaiken kaikkiaan hyökkäykseen osallistui noin 40 lentokonetta, joista neljä ammuttiin alas. Akselivaltojen koneet pudottivat hyökkäyksessä noin sata pommia 10 000–13 000 jalasta. Pommituksen tuloksena oli 12 lähelle osunutta pommia, joiden sirpaleet aiheuttivat aluksille pinnallisia vaurioita. Pommituksissa ei kärsitty henkilötappioita.


title: HMS Ark Royal (91)

text: Heti ilmahyökkäyksen päätyttyä saatiin tiedustelukoneelta tieto pinnalla olevasta sukellusveneestä. Sukellusvene sukelsi, ennen kuin hyökkäys sitä vastaan saatiin järjestetyksi. Vara-amiraali Somerville päätti peruuttaa suunnitellun operaation, koska uhka "HMS Ark Royalin" vaurioitumisesta oli kasvanut liian suureksi saavutettavaan hyötyyn nähden. Osasto palasi 11. heinäkuuta Gibraltarille


title: HMS Ark Royal (91)

text: Kun lentokoneita toimitettiin Maltalle (operaatio Hurry), tarkoitus oli hyökätä samanaikaisesti Cagliarin lentotukikohtaan (operaatio Crush). Lentokoneita Maltalle toimittavasta saattueesta erosivat 1. elokuuta kello 20.45 "HMS Hood", "HMS Ark Royal", "HMS Enterprise" ja neljä hävittäjää purjehtiakseen 100 mailia Sardiniasta etelään olevaan hyökkäyspisteeseen. "HMS Enterprise" erkani kello 21.30 muusta joukosta suorittamaan erillistä operaatio Sparkia.


title: HMS Ark Royal (91)

text: "HMS Ark Royalilta" lähti 2. elokuuta kello 2.30 yhdeksän pommein ja kolme miinoin kuormattua Fairey Swordfishia. Sää oli huono, ja yksi osaston koneista putosi kohtalokkaasti nousussa. Hyökkäysosaston iskua viivytettiin päivän valkenemiseen. Hyökkäyksessä koneet saivat osumia neljään hangaariin Elmasin lentokentällä, useita rakennuksia ja kaksi hangaaria syttyi tuleen. Kolme miinaa saatiin asetetuksi sataman suulle.


title: HMS Ark Royal (91)

text: Hyökkäyksessä yksi lentokoneista sai ilmatorjuntatulessa osuman ja joutui tekemään pakkolaskun. Miehistö joutui sotavangeiksi. Loput koneet palasivat kello 7.20 lentotukialukselle. Koneiden palattua osasto aloitti purjehduksen kaakkoon liittyäkseen Force H:n pääosiin. Osastojen kohdattua kello 8.15 otettiin suunnaksi länsi. Force H palasi Gibraltarille 4. elokuuta päivän sarastaessa.


title: HMS Ark Royal (91)

text: Force H lähti Gibraltarilta operaatio Hatsiin 30. elokuuta. Laivasto-osasto oli jaettu kahteen osaan: Force B:hen, jossa olivat "HMS Renown", "HMS Ark Royal", "HMS Sheffield" ja 12 hävittäjää sekä Force F:ään, joka koostui Välimeren laivastolle siirrettävistä "HMS Valiantista", "HMS Illustriousista", "HMS Coventrystä", "HMS Calcutasta" ja neljästä Välimeren laivaston hävittäjästä, jotka olivat saapuneet edellisenä päivänä.


title: HMS Ark Royal (91)

text: Operaatio Hatsiin liittyen yhdeksän "HMS Ark Royalilta" noussutta Fairey Swordfish konetta hyökkäsi 1. syyskuuta Elmasin lentotukikohtaan Sardiniassa (operaatio Smash). Koneet pommittivat lentokonesuojia ja varastoja ilman omia tappioita. Koneiden palattua osasto jatkoi matkaansa Maltalle, josta Force B lähti paluumatkalle.


title: HMS Ark Royal (91)

text: Paluumatkan aikana suoritettiin 2. syyskuuta toinen hyökkäys Elmasin lentotukikohtaan (operaatio Grab). Hyökkäys kuitenkin epäonnistui tiheän sumun ja tuulen nostattaman pölyn vuoksi. Osasto saapui Gibraltarille 3. syyskuuta.


title: HMS Ark Royal (91)

text: "HMS Ark Royal" lähti Gibraltarilta lokakuun alussa huoltoon Liverpooliin, jonne se saapui 8. lokakuuta. Matkalla aluksen suojana olivat hävittäjät "HMS Fortune", "HMS Forester" ja "HMS Greyhound". Alus lähti paluumatkalle Scapa Flow'sta saattajinaan taistelulaiva "HMS Barham" ja risteilijät "HMS Berwick" ja "HMS Glasgow". Osasto saapui Gibraltarille 6. marraskuuta.